ΑΙΤΙΟΛΟΓΙΚΗ ΕΚΘΕΣΗ

Βάσει σχετικής εντολής του Συμβουλίου[1], η Επιτροπή, εξ ονόματος της Ευρωπαϊκής Ένωσης, διαπραγματεύθηκε με τη Δημοκρατία της Μοζαμβίκης με προοπτική την ανανέωση του πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης. Μετά τις εν λόγω διαπραγματεύσεις, στις 2 Ιουνίου 2010, μονογραφήθηκε νέο πρωτόκολλο, το οποίο καλύπτει περίοδο τριών ετών με αφετηρία την έκδοση της απόφασης του Συμβουλίου για την υπογραφή και την προσωρινή εφαρμογή του πρωτοκόλλου και μετά τη λήξη του ισχύοντος πρωτοκόλλου στις 31 Δεκεμβρίου 2011.

Η προκείμενη διαδικασία σχετικά με την απόφαση του Συμβουλίου για τη σύναψη του νέου πρωτοκόλλου της συμφωνίας αλιευτικής σύμπραξης κινείται παράλληλα με τις διαδικασίες που αφορούν την απόφαση του Συμβουλίου για την υπογραφή εξ ονόματος της Ένωσης και την προσωρινή εφαρμογή του νέου πρωτοκόλλου και τον κανονισμό του Συμβουλίου για την κατανομή μεταξύ των κρατών μελών των αλιευτικών δυνατοτήτων βάσει του παρόντος πρωτοκόλλου.

Για τον καθορισμό της διαπραγματευτικής της θέσης η Επιτροπή βασίστηκε, κυρίως, στα αποτελέσματα της εκ των υστέρων αξιολόγησης του ισχύοντος πρωτοκόλλου, η οποία πραγματοποιήθηκε από εξωτερικούς εμπειρογνώμονες τον Απρίλιο του 2011.

Το νέο πρωτόκολλο συνάδει με τους στόχους της συμφωνίας αλιευτικής σύμπραξης που αποσκοπεί στην ενίσχυση της συνεργασίας μεταξύ της Ευρωπαϊκής Ένωσης και της Μοζαμβίκης και στην προώθηση ενός πλαισίου σύμπραξης για την ανάπτυξη αειφόρου αλιευτικής πολιτικής και την υπεύθυνη εκμετάλλευση των αλιευτικών πόρων στη ζώνη αλιείας της Μοζαμβίκης προς το συμφέρον και των δύο μερών.

Τα δυο μέρη συμφώνησαν να συνεργάζονται με στόχο την εφαρμογή της τομεακής αλιευτικής πολιτικής της Μοζαμβίκης και συνεχίζουν προς τούτο την πολιτική διαλόγου για τον σχετικό προγραμματισμό.

Το νέο πρωτόκολλο προβλέπει συνολική χρηματική αντιπαροχή ύψους 2.940.000 ευρώ για το σύνολο της περιόδου. Το ποσό αυτό αντιστοιχεί σε: α) 520.000 ευρώ ετησίως, που αντιστοιχεί σε ετήσια ποσότητα αναφοράς 8.000 τόνων και β) 460.000 ευρώ ετησίως, που αντιστοιχεί στο πρόσθετο ποσό που καταβάλλει η Ένωση για τη στήριξη της αλιευτικής και θαλάσσιας πολιτικής της Μοζαμβίκης. Συνεπώς, η ετήσια χρηματική αντιπαροχή που πρέπει να καταβληθεί από τον προϋπολογισμό της Ένωσης ανέρχεται σε 980.000 ευρώ. Οι αλιευτικές δυνατότητες για τον ευρωπαϊκό στόλο αλιείας τόνου θα διατεθούν σε 43 σκάφη γρι-γρι και σε 32 παραγαδιάρικα, ήτοι συνολικά σε 75 σκάφη.

Ζητείται από την Επιτροπή να εγκρίνει την παρούσα πρόταση και να την διαβιβάσει στο Συμβούλιο και στο Κοινοβούλιο.

2011/0378 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη νέου Πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στην συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 6 στοιχείο α,

Έχοντας υπόψη την πρόταση της Επιτροπής[2],

Έχοντας υπόψη τη γνώμη του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Στις 22 Νοεμβρίου 2007 το Συμβούλιο εξέδωσε τον κανονισμό (ΕΚ) αριθ. 1446/2007 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης[4].

(2) Η Ένωση διαπραγματεύθηκε με τη Δημοκρατία της Μοζαμβίκης νέο πρωτόκολλο της εν λόγω συμφωνίας αλιευτικής σύμπραξης, το οποίο παρέχει στα σκάφη της Ένωσης αλιευτικές δυνατότητες στα ύδατα στα οποία η Μοζαμβίκη ασκεί κυριαρχία ή δικαιοδοσία σε θέματα αλιείας,

(3) Αποτέλεσμα των διαπραγματεύσεων αυτών ήταν η μονογράφηση πρωτοκόλλου στις 2 Ιουνίου 2011.

(4) Βάσει της απόφασης 2011/ΧΧΧ του Συμβουλίου, της […][5], το εν λόγω νέο πρωτόκολλο έχει υπογραφεί και εφαρμόζεται προσωρινά από τις […],

(5) Πρέπει συνεπώς να συναφθεί το πρωτόκολλο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται εξ ονόματος της Ένωσης το πρωτόκολλο της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης[6].

Άρθρο 2

Ο Πρόεδρος του Συμβουλίου ορίζει το πρόσωπο (ή τα πρόσωπα) που είναι αρμόδιο να προβεί, εξ ονόματος της Ένωσης, στην κοινοποίηση που προβλέπεται στο άρθρο 16 του πρωτοκόλλου, προκειμένου να εκφραστεί η συναίνεση της Ένωσης να δεσμευθεί από το πρωτόκολλο[7].

Άρθρο 3

Ο παρών κανονισμός αρχίζει να ισχύει μια ημέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΠΡΩΤΟΚΟΛΛΟ

Πρωτόκολλο για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης

Άρθρο 1 Περίοδος εφαρμογής και αλιευτικές δυνατότητες

1. Για περίοδο τριών (3) ετών, οι αλιευτικές δυνατότητες που χορηγούνται δυνάμει του άρθρου 5 της συμφωνίας αλιευτικής σύμπραξης καθορίζονται ως εξής:

Άκρως μεταναστευτικά είδη (είδη που περιλαμβάνονται στο παράρτημα 1 της Σύμβασης των Ηνωμένων Εθνών του 1982 για το δίκαιο της θάλασσας):

α) 43 ωκεανοπόρα θυνναλιευτικά γρι-γρι και

β) 32 παραγαδιάρικα επιφανείας.

2. Η παράγραφος 1 εφαρμόζεται με την επιφύλαξη των διατάξεων των άρθρων 5 και 6 του παρόντος πρωτοκόλλου.

3. Σύμφωνα με το άρθρο 6 της συμφωνίας αλιευτικής σύμπραξης και με το άρθρο 7 του παρόντος πρωτοκόλλου, τα σκάφη που φέρουν σημαία κράτους μέλους της Ευρωπαϊκής Ένωσης μπορούν να ασκούν αλιευτικές δραστηριότητες στα ύδατα της Μοζαμβίκης μόνον εάν περιλαμβάνονται στον κατάλογο σκαφών της IOTC που διαθέτουν άδεια αλιείας και εφόσον κατέχουν άδεια αλιείας που έχει εκδοθεί στο πλαίσιο του παρόντος πρωτοκόλλου και σύμφωνα με τους κανόνες που περιλαμβάνονται στο παράρτημα.

Άρθρο 2 Χρηματική αντιπαροχή - Τρόπος πληρωμής

1. Η χρηματική αντιπαροχή που αναφέρεται στο άρθρο 7 της συμφωνίας αλιευτικής σύμπραξης καθορίζεται, για την περίοδο που αναφέρεται στο άρθρο 1, σε 2.940.000 ευρώ για την όλη διάρκεια του παρόντος πρωτοκόλλου.

2. Η εν λόγω συνολική χρηματική αντιπαροχή περιλαμβάνει:

α) ετήσιο ποσό για την πρόσβαση στη ζώνη αλιείας της Μοζαμβίκης ύψους 520.000 ευρώ, το οποίο ισοδυναμεί με βάρος αναφοράς 8.000 τόνων ετησίως, και

β) ειδικό ποσό 460.000 ευρώ ετησίως, το οποίο προορίζεται για τη στήριξη και την υλοποίηση της τομεακής αλιευτικής πολιτικής και της θαλάσσιας πολιτικής της Μοζαμβίκης.

3. Η παράγραφος 1 εφαρμόζεται με την επιφύλαξη των διατάξεων των άρθρων 3, 5, 6, 8 και 9 του παρόντος πρωτοκόλλου.

4. Η χρηματική αντιπαροχή της παραγράφου 1 καταβάλλεται από την Ευρωπαϊκή Ένωση κατά τη διάρκεια της περιόδου εφαρμογής του παρόντος πρωτοκόλλου σε ετήσιες δόσεις 980.000 ευρώ, οι οποίες αντιστοιχούν στο συνολικό ποσό της παραγράφου 2 στοιχεία α) και β) του παρόντος άρθρου (ήτοι 520.000 και 460.000 ευρώ αντίστοιχα).

5. Εάν η συνολική ποσότητα των ετήσιων αλιευμάτων τόνου από σκάφη της Ευρωπαϊκής Ένωσης στη ζώνη αλιείας της Μοζαμβίκης υπερβαίνει τους 8.000 τόνους ετησίως, το ποσό της ετήσιας χρηματικής αντιπαροχής για τα δικαιώματα πρόσβασης θα ανέρχεται σε 65 ευρώ ανά πρόσθετο τόνο αλιευμάτων. Ωστόσο, το συνολικό ετήσιο ποσό που καταβάλλει η Ευρωπαϊκή Ένωση δεν μπορεί να υπερβεί το διπλάσιο του ποσού που αναφέρεται στην παράγραφο 2 στοιχείο α) (ήτοι 1.040.000 ευρώ). Όταν οι ποσότητες που έχουν αλιευθεί από τα σκάφη της Ευρωπαϊκής Ένωσης στη ζώνη αλιείας της Μοζαμβίκης υπερβαίνουν τις ποσότητες που αντιστοιχούν στο διπλάσιο του συνολικού ετήσιου ποσού, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος σύμφωνα με τις διατάξεις του παραρτήματος.

6. Η πληρωμή πραγματοποιείται το αργότερο 60 ημέρες από την προσωρινή εφαρμογή του παρόντος πρωτοκόλλου όπως προβλέπεται στο άρθρο 15 για το πρώτο έτος και το αργότερο κατά την επέτειο της έναρξης ισχύος του πρωτοκόλλου για τα επόμενα έτη.

7. Η διάθεση της χρηματικής αντιπαροχής που προβλέπεται στο άρθρο 2 παράγραφος 2 στοιχείο α) υπάγεται στην αποκλειστική αρμοδιότητα της Μοζαμβίκης.

8. Η χρηματική αντιπαροχή καταβάλλεται ή μεταβιβάζεται σε έναν και μόνον λογαριασμό του Δημοσίου της Μοζαμβίκης. Ο αριθμός του λογαριασμού ορίζεται από τις αρχές της Μοζαμβίκης.

Άρθρο 3 Προώθηση της υπεύθυνης και αειφόρου αλιείας στα ύδατα της Μοζαμβίκης

1. Η Ευρωπαϊκή Ένωση και η Μοζαμβίκη συμφωνούν στο πλαίσιο της μικτής επιτροπής που προβλέπεται στο άρθρο 9 της συμφωνίας αλιευτικής σύμπραξης, αμέσως μετά την έναρξη ισχύος του παρόντος πρωτοκόλλου και το αργότερο τρεις μήνες από την ημερομηνία αυτή, ένα πολυετές τομεακό πρόγραμμα σύμφωνα με το επιχειρησιακό σχέδιο αλιείας της Μοζαμβίκης και το πλαίσιο πολιτικής της Ευρωπαϊκής Επιτροπής και τους λεπτομερείς κανόνες εφαρμογής του, που περιλαμβάνουν ιδίως:

α) τους προσανατολισμούς σε ετήσια και πολυετή βάση, σύμφωνα με τους οποίους χρησιμοποιείται το ειδικό ποσό της χρηματικής αντιπαροχής που αναφέρεται στο άρθρο 2 παράγραφος 2 στοιχείο β)·

β) τους προς επίτευξη στόχους σε ετήσια και πολυετή βάση, ώστε να καταστεί δυνατή η καθιέρωση υπεύθυνης και αειφόρου αλιείας, λαμβανομένων υπόψη των προτεραιοτήτων που διατυπώνει η Μοζαμβίκη στο πλαίσιο της εθνικής αλιευτικής πολιτικής ή των άλλων πολιτικών που συνδέονται ή έχουν επίπτωση στην προώθηση της υπεύθυνης και αειφόρου αλιείας, συμπεριλαμβανομένων των θαλάσσιων προστατευόμενων περιοχών·

γ) τα κριτήρια και τις διαδικασίες που πρέπει να χρησιμοποιούνται για την αξιολόγηση των αποτελεσμάτων, σε ετήσια βάση. Στα κριτήρια αυτά πρέπει να περιλαμβάνονται και οι κατάλληλοι δημοσιονομικοί και χρηματοικονομικοί δείκτες.

2. Κάθε προτεινόμενη τροποποίηση του Πολυετούς Τομεακού Προγράμματος πρέπει να εγκρίνεται από τα μέρη στο πλαίσιο της μεικτής επιτροπής.

3. Κάθε έτος, η Μοζαμβίκη μπορεί να διαθέτει, εάν χρειάζεται, επιπλέον ποσό εκτός της χρηματικής αντιπαροχής που αναφέρεται στο άρθρο 2 παράγραφος 2 στοιχείο β) για την υλοποίηση του πολυετούς προγράμματος. Η εν λόγω διάθεση γνωστοποιείται στην Ευρωπαϊκή Ένωση.

Άρθρο 4 Επιστημονική συνεργασία για υπεύθυνη αλιεία

1. Τα δύο μέρη αναλαμβάνουν την υποχρέωση να προωθήσουν την υπεύθυνη αλιεία στα ύδατα της Μοζαμβίκης, με βάση την αρχή της μη διάκρισης μεταξύ των διαφόρων στόλων που αλιεύουν στα ύδατα αυτά.

2. Στη διάρκεια της περιόδου που καλύπτεται από το παρόν πρωτόκολλο, η Ευρωπαϊκή Ένωση και η Μοζαμβίκη καταβάλλουν προσπάθειες για την παρακολούθηση της κατάστασης των αλιευτικών πόρων στη ζώνη αλιείας της Μοζαμβίκης.

3. Αμφότερα τα μέρη καταβάλλουν προσπάθειες να τηρούν τα ψηφίσματα και τις συστάσεις της Επιτροπής Τόνου Ινδικού Ωκεανού (IOTC) καθώς και τη γνωμοδότηση της μεικτής επιστημονικής ομάδας εργασίας που προβλέπεται βάσει του άρθρου 4, παράγραφος 2 της συμφωνίας, που αφορούν τη διατήρηση και την υπεύθυνη διαχείριση της αλιείας..

4. Σύμφωνα με τα άρθρο 4 της συμφωνίας, τα δύο μέρη, βασιζόμενα στις συστάσεις και στα ψηφίσματα που εκδίδονται από την IOTC και στις βέλτιστες διαθέσιμες επιστημονικές γνωμοδοτήσεις, ενδεχομένως δε, στα αποτελέσματα της κοινής επιστημονικής συνεδρίασης που προβλέπεται στο άρθρο 4 της συμφωνίας αλιευτικής σύμπραξης, μπορούν να διαβουλεύονται στο πλαίσιο της μεικτής επιτροπής που προβλέπεται στο άρθρο 9 της συμφωνίας αλιευτικής σύμπραξης, για να θεσπίζουν, εάν χρειάζεται, μέτρα που αποβλέπουν στη βιώσιμη διαχείριση των αλιευτικών πόρων της Μοζαμβίκης.

5. Σε περίπτωση που σκάφη της ΕΕ εκφορτώνουν τα αλιεύματά τους σε τρίτες χώρες, οι αρχές της Μοζαμβίκης έχουν τη δυνατότητα να παρίστανται ως παρατηρητές κατά τις εν λόγω εκφορτώσεις.

Άρθρο 5 Αναθεώρηση των αλιευτικών δυνατοτήτων βάσει αμοιβαίας συμφωνίας

1. Οι αλιευτικές δυνατότητες του άρθρου 1 μπορούν να προσαρμοστούν με αμοιβαία συμφωνία, εφόσον οι συστάσεις και τα ψηφίσματα της IOTC και της μεικτής επιστημονικής ομάδας εργασίας επιβεβαιώνουν ότι η εν λόγω προσαρμογή εξασφαλίζει την αειφόρο διαχείριση τόνου και τονοειδών στον Ινδικό Ωκεανό.

2. Στην περίπτωση αυτή, η χρηματική αντιπαροχή που αναφέρεται στο άρθρο 2 παράγραφος 2 στοιχείο α) αναπροσαρμόζεται αναλόγως και συναρτήσει του χρόνου . Ωστόσο, το συνολικό ετήσιο ποσό που καταβάλλει η Ευρωπαϊκή Ένωση δεν μπορεί να υπερβεί το διπλάσιο του ποσού που αναφέρεται στο άρθρο 2 παράγραφος 2 στοιχείο α).

3. Και τα δύο μέρη κοινοποιούν μεταξύ τους τυχόν μεταβολές στην οικεία αλιευτική πολιτική και νομοθεσία.

Άρθρο 6Νέες αλιευτικές δυνατότητες

1. Σε περίπτωση που αλιευτικά σκάφη της Ευρωπαϊκής Ένωσης ενδιαφέρονται για αλιευτικές δραστηριότητες που δεν προβλέπονται στο άρθρο 1 της συμφωνίας αλιευτικής σύμπραξης, τα μέρη προβαίνουν σε διαβουλεύσεις πριν από οποιαδήποτε παραχώρηση άδειας για τις δραστηριότητες αυτές και, ενδεχομένως, συμφωνούν τους όρους άσκησής τους, συμπεριλαμβανομένων των αντίστοιχων τροποποιήσεων στο παρόν πρωτόκολλο και στο παράρτημά του.

2. Τα μέρη ενθαρρύνουν την πειραματική αλιεία, ιδίως σε σχέση με βενθικά είδη που δεν αποτελούν αντικείμενο πλήρους εκμετάλλευσης και απαντούν στα ύδατα της Μοζαμβίκης. Για το σκοπό αυτό, αιτήσει ενός μέρους, τα μέρη διεξάγουν διαβουλεύσεις με σκοπό να καθορίσουν, κατά περίπτωση, τα είδη, τους όρους και άλλες σχετικές παραμέτρους.

3. Τα μέρη ασκούν πειραματική αλιεία σύμφωνα με τις παραμέτρους που συμφωνούνται από τα δύο μέρη με διοικητική συμφωνία, κατά περίπτωση. Οι άδειες πειραματικής αλιείας πρέπει να συμφωνούνται για μέγιστο διάστημα 6 μηνών.

4. Εάν τα μέρη θεωρούν ότι οι πειραματικές εξορμήσεις έχουν αποδώσει θετικά αποτελέσματα, η κυβέρνηση της Μοζαμβίκης μπορεί να κατανείμει αλιευτικές δυνατότητες για τα νέα είδη στον στόλο της Ευρωπαϊκής Ένωσης, έως τη λήξη του παρόντος πρωτοκόλλου. Η χρηματική αντιπαροχή που αναφέρεται στο άρθρο 2 παράγραφος 2 στοιχείο α) του παρόντος πρωτοκόλλου αυξάνεται αναλόγως. Τα τέλη των εφοπλιστών και οι σχετικοί όροι που προβλέπονται στο παράρτημα τροποποιούνται ανάλογα.

Άρθρο 7Όροι άσκησης των αλιευτικών δραστηριοτήτων – ρήτρα αποκλειστικότητας

Με την επιφύλαξη του άρθρου 6 της συμφωνίας αλιευτικής σύμπραξης, τα σκάφη της Ευρωπαϊκής Ένωσης μπορούν να αλιεύουν στα ύδατα της Μοζαμβίκης, μόνον εάν κατέχουν έγκυρη άδεια αλιείας που έχει εκδοθεί από τη Μοζαμβίκη βάσει του παρόντος πρωτοκόλλου και του παραρτήματός του.

Άρθρο 8Αναστολή και επανεξέταση της πληρωμής της χρηματικής αντιπαροχής

1. Κατά παρέκκλιση των διατάξεων του άρθρου 9 του παρόντος πρωτοκόλλου, η χρηματική αντιπαροχή που αναφέρεται στο άρθρο 2 παράγραφος 2 στοιχεία α) και β) μπορεί να επανεξεταστεί ή να ανασταλεί, μετά από διαβούλευση μεταξύ των δύο μερών:

α) εάν συγκεκριμένοι λόγοι, πλην των φυσικών φαινομένων, εμποδίζουν την ανάπτυξη αλιευτικών δραστηριοτήτων στη ζώνη αλιείας της Μοζαμβίκης·

β) μετά από σημαντικές αλλαγές στις πολιτικές κατευθυντήριες γραμμές εκατέρου των μερών, οι οποίες επηρεάζουν τις σχετικές διατάξεις του παρόντος πρωτοκόλλου·

2. Τα αποτελέσματα της στήριξης της τομεακής πολιτικής και τα αποτελέσματα ως προς την οικονομική αποδοτικότητα θα αξιολογηθούν από την κυβέρνηση της Μοζαμβίκης ή από εξωτερικό αξιολογητή που θα αποσταλεί από την κυβέρνηση της Μοζαμβίκης. Τα αποτελέσματα της παρούσας ετήσιας αξιολόγησης θα αναλυθούν στο πλαίσιο της μεικτής επιτροπής όπως προβλέπεται στο άρθρο 3 του παρόντος πρωτοκόλλου. Συνεπώς, σε περίπτωση που τα αποτελέσματα της στήριξης της τομεακής πολιτικής διαπιστώνεται ότι δεν συνάδουν με τον δημοσιονομικό προγραμματισμό, η Ευρωπαϊκή Επιτροπή μπορεί να αναστείλει, εν όλω ή εν μέρει, την καταβολή της ειδικής συνεισφοράς του άρθρου 2 παράγραφος 2 στοιχείο β).

3. Η καταβολή της χρηματικής αντιπαροχής και/ή οι αλιευτικές δραστηριότητες μπορούν να επαναληφθούν, μόλις αποκατασταθεί η κατάσταση που ίσχυε πριν από την επέλευση των ανωτέρω περιστάσεων και εάν τα δύο μέρη συμφωνήσουν να το πράξουν κατόπιν διαβουλεύσεων.

Άρθρο 9Αναστολή της εφαρμογής του πρωτοκόλλου

1. Η εφαρμογή του παρόντος πρωτοκόλλου αναστέλλεται με πρωτοβουλία εκατέρου των μερών, με την επιφύλαξη της διεξαγωγής διαβουλεύσεων και συμφωνίας μεταξύ των μερών στο πλαίσιο της μεικτής επιτροπής που προβλέπεται στο άρθρο 9 της συμφωνίας:

α) εάν εξαιρετικές περιστάσεις, εκτός φυσικών φαινομένων, εμποδίζουν την άσκηση αλιευτικών δραστηριοτήτων στη ζώνη αλιείας της Μοζαμβίκης·

β) στην περίπτωση που η Ευρωπαϊκή Ένωση παραλείψει να πραγματοποιήσει τις πληρωμές που προβλέπονται στο άρθρο 2 παράγραφος 2 στοιχείο α) για λόγους που δεν εμπίπτουν στο άρθρο 8 του παρόντος πρωτοκόλλου·

γ) εάν προκύψει μεταξύ των μερών διαφορά σχετικά με την ερμηνεία και την εφαρμογή του παρόντος πρωτοκόλλου και του παραρτήματός του, η οποία δεν μπορεί να επιλυθεί·

δ) εάν ένα εκ των δύο μερών δεν τηρεί τις διατάξεις του παρόντος πρωτοκόλλου και του παραρτήματός του·

ε) μετά από σημαντικές αλλαγές στις πολιτικές κατευθυντήριες γραμμές εκατέρου των μερών, οι οποίες επηρεάζουν τις σχετικές διατάξεις του παρόντος πρωτοκόλλου·

στ) εάν ένα εκ των δύο μερών διαπιστώσει παραβίαση των ουσιωδών και θεμελιωδών στοιχείων που αφορούν τα ανθρώπινα δικαιώματα, όπως προβλέπεται στο άρθρο 9 της συμφωνίας του Κοτονού, με τη διαδικασία που προβλέπεται στα άρθρα 8 και 96 της συμφωνίας αυτής·

ζ) σε περίπτωση μη τήρησης της Διακήρυξης της Διεθνούς Οργάνωσης Εργασίας σχετικά με τις θεμελιώδεις αρχές και δικαιώματα στην εργασία, όπως προβλέπεται στο άρθρο 3 παράγραφος 5 της συμφωνίας αλιευτικής σύμπραξης.

2. Η αναστολή της εφαρμογής του παρόντος πρωτοκόλλου υπόκειται στην προϋπόθεση να κοινοποιήσει το ενδιαφερόμενο μέρος την πρόθεσή του εγγράφως και τουλάχιστον τρεις μήνες πριν από την ημερομηνία κατά την οποία παράγει αποτελέσματα η εν λόγω αναστολή.

3. Σε περίπτωση αναστολής της εφαρμογής, τα μέρη συνεχίζουν τις διαβουλεύσεις με σκοπό την εξεύρεση λύσης με φιλικό διακανονισμό στη μεταξύ τους διαφορά. Όταν επιτευχθεί η εν λόγω λύση, η εφαρμογή του παρόντος πρωτοκόλλου επαναλαμβάνεται και το ποσό της χρηματικής αντιπαροχής μειώνεται αναλόγως και pro rata temporis , σε συνάρτηση με το διάστημα κατά το οποίο είχε ανασταλεί η εφαρμογή του πρωτοκόλλου.

Άρθρο 10Εφαρμοστέες διατάξεις της εθνικής νομοθεσίας

1. Οι δραστηριότητες των αλιευτικών σκαφών της Ευρωπαϊκής Ένωσης στα ύδατα της Μοζαμβίκης υπόκεινται στους νόμους και κανονισμούς της Μοζαμβίκης, εκτός εάν ορίζεται διαφορετικά στο παρόν πρωτόκολλο και το παράρτημά του.

2. Οι αρχές της Μοζαμβίκης ενημερώνουν την Ευρωπαϊκή Επιτροπή για κάθε μεταβολή ή νέα νομοθεσία που αφορά τον τομέα της αλιείας.

Άρθρο 11Εμπιστευτικότητα

Αμφότερα τα μέρη εξασφαλίζουν ότι, όλα τα δεδομένα που συνδέονται με τα σκάφη της ΕΕ και με τις αλιευτικές τους δραστηριότητες στα ύδατα της Μοζαμβίκης, θα θεωρούνται, ανά πάσα στιγμή, ως εμπιστευτικού χαρακτήρα. Τα εν λόγω δεδομένα χρησιμοποιούνται αποκλειστικά για την εφαρμογή της συμφωνίας και για τη διαχείριση, την παρακολούθηση, τον έλεγχο και την επιτήρηση της αλιείας από τις αρμόδιες αρχές.

Άρθρο 12Ηλεκτρονική ανταλλαγή δεδομένων

Η Μοζαμβίκη και η Ευρωπαϊκή Ένωση αναλαμβάνουν να εφαρμόσουν τάχιστα τα απαραίτητα συστήματα για την ηλεκτρονική ανταλλαγή όλων των πληροφοριών και εγγράφων που συνδέονται με την υλοποίηση της συμφωνίας. Η ηλεκτρονική μορφή ενός εγγράφου θα θεωρείται ισοδύναμη, από κάθε άποψη, με την έντυπη μορφή του.

Αμφότερα τα μέρη κοινοποιούν αμεληττί τυχόν δυσλειτουργία συστήματος πληροφορικής που εμποδίζει τις προαναφερόμενες ανταλλαγές. Στην περίπτωση αυτή, ο πληροφορίες και τα έγγραφα που συνδέονται με την εφαρμογή της συμφωνίας αντικαθίστανται αυτομάτως από την έντυπη μορφή τους σύμφωνα με τους όρους που προβλέπονται στο παράρτημα.

Άρθρο 13Διάρκεια

Το παρόν πρωτόκολλο και το παράρτημά του εφαρμόζονται για περίοδο τριών (3) ετών από την ημερομηνία προσωρινής εφαρμογής σύμφωνα με το άρθρο 15, πλην καταγγελίας σύμφωνα με το άρθρο 14.

Άρθρο 14Καταγγελία

1. Σε περίπτωση καταγγελίας του παρόντος πρωτοκόλλου, το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει το πρωτόκολλο, τουλάχιστον έξι μήνες πριν από την ημερομηνία κατά την οποία αρχίζει να ισχύει η εν λόγω καταγγελία.

2. Η αποστολή της κοινοποίησης που αναφέρεται στην προηγούμενη παράγραφο συνεπάγεται την έναρξη διαβουλεύσεων μεταξύ των μερών.

Άρθρο 15Προσωρινή εφαρμογή

Το παρόν πρωτόκολλο εφαρμόζεται προσωρινά από την ημερομηνία υπογραφής του, αλλά όχι πριν από την 1η Ιανουαρίου 2012.

Άρθρο 16 Έναρξη ισχύος

Το παρόν πρωτόκολλο και το παράρτημά του αρχίζουν να ισχύουν την ημερομηνία κατά την οποία τα μέρη κοινοποιούν αμοιβαίως την ολοκλήρωση των διαδικασιών που είναι αναγκαίες για τον σκοπό αυτό.

ΠΑΡΑΡΤΗΜΑ

ΟΡΟΙ ΑΣΚΗΣΗΣ ΤΗΣ ΑΛΙΕΙΑΣ ΣΤΗΝ ΑΛΙΕΥΤΙΚΗ ΖΩΝΗ ΤΗΣ ΜΟΖΑΜΒΙΚΗΣ ΑΠΟ ΤΑ ΣΚΑΦΗ ΤΗΣ ΕΥΡΩΠΑΪΚΗΣ ΕΝΩΣΗΣ

ΚΕΦΑΛΑΙΟ I

Γενικές διατάξεις

1. Ορισμός των αρμοδίων αρχών

Για τους σκοπούς του παρόντος παραρτήματος, εκτός αν ορίζεται διαφορετικά, ως αρμόδια αρχή της Ευρωπαϊκής Ένωσης (ΕΕ) ή της Μοζαμβίκης νοείται:

- όσον αφορά την ΕΕ: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της ΕΕ στη Μοζαμβίκη·

- όσον αφορά τη Μοζαμβίκη: το Υπουργείο Αλιείας.

2. Ζώνη αλιείας της Μοζαμβίκης

Όλες οι διατάξεις του πρωτοκόλλου και τα παραρτήματά του ισχύουν αποκλειστικά στην αλιευτική ζώνη της Μοζαμβίκης όπως αναφέρεται στο προσάρτημα 2.

3. Διορισμός τοπικού πράκτορα

Κάθε σκάφος της ΕΕ που προτίθεται να λάβει άδεια αλιείας δυνάμει του παρόντος πρωτοκόλλου πρέπει να εκπροσωπείται από ναυτικό πράκτορα με τόπο διαμονής στη Μοζαμβίκη.

4. Τραπεζικός λογαριασμός

Η Μοζαμβίκη κοινοποιεί στην ΕΕ, πριν από τη θέση του πρωτοκόλλου σε ισχύ, τα στοιχεία του τραπεζικού λογαριασμού/των τραπεζικών λογαριασμών στον οποίο/στους οποίους θα πρέπει να καταβάλλονται τα χρηματικά ποσά που επιβαρύνουν τα σκάφη της ΕΕ στο πλαίσιο της συμφωνίας. Οι δαπάνες που αφορούν τα τραπεζικά εμβάσματα βαρύνουν τους εφοπλιστές.

ΚΕΦΑΛΑΙΟ II

Άδειες αλιείας τόνου

1. Αναγκαία προϋπόθεση για τη χορήγηση άδειας αλιείας τόνου – επιλέξιμα σκάφη

Οι άδειες αλιείας τόνου για τις οποίες γίνεται λόγος στο άρθρο 6 της συμφωνίας χορηγούνται υπό την προϋπόθεση ότι το σκάφος έχει εγγραφεί στο μητρώο αλιευτικών σκαφών της ΕΕ στον κατάλογο σκαφών της IOTC που διαθέτουν άδεια αλιείας και ότι όλες οι παλαιότερες υποχρεώσεις που συνδέονται με τον εφοπλιστή, με τον πλοίαρχο ή με το ίδιο το σκάφος που προέκυψαν από τις αλιευτικές τους δραστηριότητες στη Μοζαμβίκη δυνάμει της συμφωνίας και της νομοθεσίας της Μοζαμβίκης, έχουν εκπληρωθεί.

2. Αίτηση για χορήγηση άδειας αλιείας

Η ΕΕ υποβάλλει στη Μοζαμβίκη αίτηση για τη χορήγηση άδειας αλιείας για κάθε πλοίο που επιθυμεί να αλιεύσει βάσει της συμφωνίας, τουλάχιστον 20 εργάσιμες ημέρες πριν από την ημερομηνία έναρξης ισχύος της αιτούμενης άδειας, κάνοντας χρήση του εντύπου στο προσάρτημα 1 του παρόντος παραρτήματος. Η αίτηση πρέπει να είναι δακτυλογραφημένη ή γραμμένη ευανάγνωστα με κεφαλαίους τυπογραφικούς χαρακτήρες.

Για κάθε πρώτη αίτηση χορήγησης άδειας αλιείας στο πλαίσιο του ισχύοντος πρωτοκόλλου, ή ύστερα από τεχνική τροποποίηση του οικείου σκάφους, η αίτηση πρέπει να συνοδεύεται από:

i. απόδειξη πληρωμής της προκαταβολής των τελών για την περίοδο ισχύος της άδειας αλιείας για την οποία υποβάλλεται αίτηση·

ii. το όνομα και τη διεύθυνση:

- Του εφοπλιστή του αλιευτικού σκάφους·

- Του φορέα εκμετάλλευσης του αλιευτικού σκάφους·

- Του τοπικού ναυτικού πράκτορα του σκάφους, εφόσον έχει διοριστεί·

iii. πρόσφατη έγχρωμη φωτογραφία του σκάφους, η οποία παρουσιάζει πλευρική άποψη του σκάφους, διαστάσεων τουλάχιστον 15 cm x 10 cm·

iv το πιστοποιητικό αξιοπλοΐας του σκάφους·

v. το πιστοποιητικό νηολογίου του σκάφους·

vi. το υγειονομικό πιστοποιητικό του σκάφους, το οποίο έχει εκδοθεί από την αρμόδια κοινοτική αρχή·

vii. τα στοιχεία επικοινωνίας με το αλιευτικό σκάφος (αριθμός φαξ, ηλεκτρονική διεύθυνση, κλπ.).

Κατά την ανανέωση άδειας αλιείας στο πλαίσιο του παρόντος πρωτοκόλλου, για σκάφος του οποίου τα τεχνικά χαρακτηριστικά δεν έχουν τροποποιηθεί, η αίτηση ανανέωσης συνοδεύεται αποκλειστικά από απόδειξη πληρωμής των τελών.

3. Προκαταβολή τελών

Το ποσό της προκαταβολής των τελών ορίζεται με βάση το ετήσιο ποσοστό που καθορίζεται στα τεχνικά δελτία του προσαρτήματος 2 του παρόντος παραρτήματος. Αυτό περιλαμβάνει όλους τους τοπικούς και εθνικούς φόρους εκτός από τα λιμενικά τέλη, τον φόρο εκφόρτωσης, μεταφόρτωσης και τα δικαιώματα για την παροχή υπηρεσιών.

4. Προσωρινός κατάλογος σκαφών στα οποία επιτρέπεται η αλιεία

Μόλις λαμβάνει τις αιτήσεις για τη χορήγηση άδειας αλιείας, η εθνική αρχή που είναι επιφορτισμένη με τον έλεγχο των αλιευτικών δραστηριοτήτων καταρτίζει αμελλητί, για κάθε κατηγορία σκαφών, τον προσωρινό κατάλογο των αιτούντων σκαφών. Ο κατάλογος αυτός διαβιβάζεται τάχιστα στην ΕΕ από την αρμόδια αρχή της Μοζαμβίκης.

Η ΕΕ διαβιβάζει τον προσωρινό κατάλογο στον εφοπλιστή ή στον ναυτικό του πράκτορα. Σε περίπτωση που τα γραφεία της ΕΕ είναι κλειστά, η Μοζαμβίκη μπορεί να χορηγήσει τον προσωρινό κατάλογο απευθείας στον εφοπλιστή ή στον ναυτικό του πράκτορα και διαβιβάζει αντίγραφό του στην ΕΕ.

5. Έκδοση άδειας αλιείας

Οι άδειες αλιείας για όλα τα σκάφη παραδίδονται στους εφοπλιστές ή στους ναυτικούς τους πράκτορες εντός 15 ημερών από την παραλαβή του συνόλου των εγγράφων της αίτησης από την αρμόδια αρχή. Αντίγραφο της εν λόγω άδειας αλιείας διαβιβάζεται τάχιστα στην αντιπροσωπεία της ΕΕ.

6. Κατάλογος σκαφών στα οποία επιτρέπεται η αλιεία

Μόλις εκδίδει την άδεια αλιείας, η εθνική αρχή που είναι επιφορτισμένη με τον έλεγχο των αλιευτικών δραστηριοτήτων καταρτίζει αμελλητί, για κάθε κατηγορία σκαφών, τον οριστικό κατάλογο των σκαφών στα οποία επιτρέπεται να αλιεύουν στη ζώνη αλιείας της Μοζαμβίκης. Ο εν λόγω κατάλογος διαβιβάζεται τάχιστα στην ΕΕ και αντικαθιστά τον προαναφερόμενο προσωρινό κατάλογο.

7. Περίοδος ισχύος της αλιευτικής άδειας

Οι αλιευτικές άδειες έχουν διάρκεια ισχύος ένα έτος και είναι ανανεώσιμες.

Για τον καθορισμό της έναρξης της περιόδου ισχύος, ως ετήσια περίοδος ισχύος νοείται:

i. κατά το πρώτο έτος εφαρμογής του πρωτοκόλλου, η περίοδος μεταξύ της ημερομηνίας έναρξης ισχύος του και της 31ης Δεκεμβρίου του ιδίου έτους·

ii. στη συνέχεια, κάθε πλήρες ημερολογιακό έτος·

ii. κατά το τελευταίο έτος εφαρμογής του πρωτοκόλλου, η περίοδος μεταξύ 1ης Ιανουαρίου και της ημερομηνίας εκπνοής του πρωτοκόλλου.

Για το πρώτο και το τελευταίο έτος του πρωτοκόλλου η προκαταβολή των τελών πρέπει να υπολογίζεται pro rata temporis .

8. Έγγραφα που πρέπει να φυλάσσονται επί του σκάφους

Τα παρακάτω έγγραφα πρέπει να φυλάσσονται ανά πάσα στιγμή επί του σκάφους όσο αυτό βρίσκεται σε ύδατα ή σε λιμένα της Μοζαμβίκης:

α) η άδεια αλιείας·

β) έγγραφα τα οποία έχουν εκδοθεί από αρμόδια αρχή του κράτους σημαίας του εν λόγω αλιευτικού σκάφους, στα οποία εμφαίνεται:

- ο αριθμός νηολόγησης του αλιευτικού σκάφους, το πιστοποιητικό νηολόγησης του πλοίου·

- το πιστοποιητικό συμμόρφωσης που εκδίδεται από τον Διεθνή Ναυτιλιακό Οργανισμό (IMO) βάσει της σύμβασης του Τορρεμολίνος·

γ) ενημερωμένα και επικυρωμένα σχέδια ή περιγραφές της διάταξης του αλιευτικού σκάφους και ειδικότερα του αριθμού των κυτών αλιευμάτων, που να αναφέρουν την καθαρή χωρητικότητά τους σε κυβικά μέτρα;

δ) σε περίπτωση που τροποποιήθηκαν τα χαρακτηριστικά του αλιευτικού σκάφους σε σχέση με το συνολικό του μήκος, την ολική χωρητικότητα, την ιπποδύναμη της κύριας μηχανής ή των κύριων μηχανών του ή τη χωρητικότητα του κύτους του, πιστοποιητικό επικυρωμένο από την αρμόδια αρχή του κράτους μέλους σημαίας, το οποίο να περιγράφει το είδος της εν λόγω τροποποίησης·

ε) σε περίπτωση που το αλιευτικό σκάφος είναι εξοπλισμένο με ψυχρές ή ψυχόμενες δεξαμενές με θαλάσσιο νερό, έγγραφο επικυρωμένο από αρμόδια αρχή του κράτους σημαίας του σκάφους που αναγράφει τον όγκο τους σε κυβικά μέτρα·

στ) άδεια αλιείας εκτός των υδάτων υπό τη δικαιοδοσία του κράτους μέλους σημαίας η η οποία έχει εκδοθεί για το συγκεκριμένο αλιευτικό σκάφος·

ζ) αντίγραφο του νόμου περί αλιείας της Μοζαμβίκης (νόμος 3/90) και των κανονισμών περί θαλάσσιας αλιείας (Marine Fisheries Regulations) (διάταγμα REPMAR αριθ. 43/2003).

9. Μεταβίβαση της άδειας αλιείας

Η άδεια αλιείας εκδίδεται επ’ ονόματι συγκεκριμένου σκάφους και δεν είναι μεταβιβάσιμη.

Εντούτοις, σε περίπτωση αποδεδειγμένης ανωτέρας βίας, με αίτηση της ΕΕ, η άδεια αλιείας ενός σκάφους αντικαθίσταται από νέα άδεια που εκδίδεται επ’ ονόματι άλλου σκάφους παρόμοιου με το σκάφος που αντικαθίσταται, δίχως να καταβληθεί εκ νέου προκαταβολή. Στην περίπτωση αυτή, η εκκαθάριση των τελών για τα θυνναλιευτικά γρι-γρι με ψυκτικές εγκαταστάσεις και παραγαδιάρικα επιφανείας του κεφαλαίου IV λαμβάνει υπόψη το σύνολο των αλιευμάτων και των δύο σκαφών στην περιοχή της Μοζαμβίκης.

Η μεταβίβαση πραγματοποιείται με την παράδοση της άδειας αλιείας που πρόκειται να αντικατασταθεί από τον εφοπλιστή ή από τον ναυτικό του πράκτορα στη Μοζαμβίκη και με την άμεση έκδοση της άδειας αντικατάστασης από τη Μοζαμβίκη. Η άδεια αντικατάστασης χορηγείται στον εφοπλιστή ή στον ναυτικό του πράκτορα το συντομότερο δυνατόν κατά τη στιγμή παράδοσης της άδειας που πρόκειται να αντικατασταθεί. Η άδεια αντικατάστασης αρχίζει να ισχύει την ημέρα της παράδοσης της άδειας προς αντικατάσταση.

Η Μοζαμβίκη επικαιροποιεί το ταχύτερο δυνατόν τον κατάλογο των σκαφών που διαθέτουν άδεια αλιείας. Ο νέος κατάλογος κοινοποιείται τάχιστα στην εθνική αρχή που είναι επιφορτισμένη με τον έλεγχο της αλιείας και στην ΕΕ.

10. Σκάφη υποστήριξης

1. Τα σκάφη υποστήριξης πρέπει να έχουν άδεια σύμφωνα με τις διατάξεις και τους όρους που προβλέπει η νομοθεσία της Μοζαμβίκης.

Το ετήσιο τέλος αδείας που ισχύει για τα σκάφη υποστήριξης ανέρχεται σε 3.580 ευρώ/ετησίως.

2. Οι αρμόδιες αρχές της Μοζαμβίκης διαβιβάζουν τακτικά στην Επιτροπή, μέσω της Αντιπροσωπείας της Ευρωπαϊκής Ένωσης στη Μοζαμβίκη, κατάλογο των εν λόγω αδειών.

ΚΕΦΑΛΑΙΟ III

Τεχνικά μέτρα

Τα τεχνικά μέτρα που πρέπει να εφαρμόζονται στα σκάφη που κατέχουν άδεια αλιείας, σχετικά με τη ζώνη, τα αλιευτικά εργαλεία και τα παρεμπίπτοντα αλιεύματα, ορίζονται για κάθε κατηγορία αλιείας στα τεχνικά δελτία του προσαρτήματος 2 του παρόντος παραρτήματος.

Τα σκάφη οφείλουν να συμμορφώνονται προς την αλιευτική νομοθεσία της Μοζαμβίκης και προς όλα τα ψηφίσματα που έχει εγκρίνει η IOTC (Επιτροπή Τόνου Ινδικού Ωκεανού).

ΚΕΦΑΛΑΙΟ IV

Αναφορά των αλιευμάτων

1. Ορισμός του αλιευτικού ταξιδίου

Η διάρκεια της αλιευτικής εξόρμησης ενός σκάφους της ΕΕ για τους σκοπούς του παρόντος παραρτήματος ορίζεται ως εξής:

- είτε ως η περίοδος που μεσολαβεί μεταξύ μιας εισόδου και μιας εξόδου από την αλιευτική ζώνη της Μοζαμβίκης·

- είτε η περίοδος που μεσολαβεί μεταξύ μιας εισόδου στην αλιευτική ζώνη της Μοζαμβίκης και μιας μεταφόρτωσης σε λιμένα ή/και μιας εκφόρτωσης στη Μοζαμβίκη·

2. Ημερολόγιο αλιείας

Κάθε πλοίαρχος σκάφους της ΕΕ που αλιεύει στο πλαίσιο της παρούσας συμφωνίας τηρεί ημερολόγιο αλιείας της IOTC, το υπόδειγμα του οποίου για κάθε κατηγορία αλιείας εμφαίνεται στο προσάρτημα 3 του παρόντος παραρτήματος.

Το ημερολόγιο αλιείας πρέπει να συνάδει με το ψήφισμα 08/04 της IOTC για τα παραγαδιάρικα και με το ψήφισμα 10/03 για τα σκάφη γρι-γρι.

Το ημερολόγιο αλιείας συμπληρώνεται από τον πλοίαρχο για κάθε ημέρα παρουσίας του σκάφους στην αλιευτική ζώνη της Μοζαμβίκης.

Ο πλοίαρχος καταγράφει κάθε ημέρα στο ημερολόγιο αλιείας την ποσότητα κάθε είδους, ταυτοποιούμενου βάσει του αντίστοιχου τριψήφιου κωδικού FAO, που έχει αλιευθεί και διατηρείται επί του σκάφους και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων. Για κάθε κύριο είδος ο πλοίαρχος αναφέρει και τα παρεμπίπτοντα αλιεύματα.

Το ημερολόγιο αλιείας συμπληρώνεται με ευανάγνωστα και κεφαλαία γράμματα και υπογράφεται από τον πλοίαρχο.

Η ακρίβεια των δεδομένων που καταγράφονται στο ημερολόγιο αλιείας αποτελεί ευθύνη του πλοιάρχου.

3. Δήλωση των αλιευμάτων

Ο πλοίαρχος δηλώνει τα αλιεύματα του σκάφους υποβάλλοντας στη Μοζαμβίκη τα ημερολόγια πλοίου που αντιστοιχούν στην περίοδο παρουσίας του σκάφους στην αλιευτική ζώνη της Μοζαμβίκης.

Τα ημερολόγια αλιείας δύνανται να υποβάλλονται ως εξής:

i. σε περίπτωση κατάπλου σε λιμένα της Μοζαμβίκης, το πρωτότυπο κάθε ημερολογίου αλιείας υποβάλλεται στον τοπικό εκπρόσωπο της Μοζαμβίκης, ο οποίος βεβαιώνει εγγράφως την παραλαβή του· αντίγραφο ημερολογίου πλοίου υποβάλλεται στην ομάδα επιθεώρησης της Μοζαμβίκης·

ii. σε περίπτωση εξόδου από την αλιευτική ζώνη της Μοζαμβίκης δίχως προηγούμενο κατάπλου σε λιμένα της χώρας, το πρωτότυπο κάθε ημερολογίου αλιείας αποστέλλεται εντός 7 εργάσιμων ημερών μετά από την άφιξη σε οιονδήποτε άλλο λιμένα και εν πάση περιπτώσει εντός 15 ημερών μετά από την έξοδο από την αλιευτική ζώνη της Μοζαμβίκης·

α. μέσω ηλεκτρονικού μηνύματος, στην ηλεκτρονική διεύθυνση της εθνικής αρχής που είναι επιφορτισμένη με τον έλεγχο των αλιευτικών δραστηριοτήτων·

β. ή με φαξ, στον αριθμό της εθνικής αρχής που είναι επιφορτισμένη με τον έλεγχο των αλιευτικών δραστηριοτήτων·

γ. ή μέσω της επιστολής που αποστέλλεται στην εθνική αρχή που είναι επιφορτισμένη με τον έλεγχο των αλιευτικών δραστηριοτήτων··

Αμφότερα τα μέρη εγκρίνουν από την 1η Ιανουαρίου 2012 πρωτόκολλο για την ηλεκτρονική ανταλλαγή όλων των δεδομένων που αφορούν τα αλιεύματα καθώς και σχετικά με την αναφορά των δεδομένων με βάση το ηλεκτρονικό ημερολόγιο: Τα δύο μέρη σχεδιάζουν τότε την εφαρμογή του πρωτοκόλλου και την αντικατάσταση της έντυπης έκδοσης της αναφοράς αλιευμάτων με ηλεκτρονική έκδοση από την 1η Ιουλίου 2012.

Ο πλοίαρχος αποστέλλει αντίγραφο όλων των ημερολογίων αλιείας στην ΕΕ και στην αρμόδια αρχή του κράτους σημαίας. Όσον αφορά τα θυνναλιευτικά και τα παραγαδιάρικα επιφανείας, ο πλοίαρχος αποστέλλει επίσης αντίγραφο όλων των ημερολογίων αλιείας στο Instituto Nacional de Investigação Pesqueira (IIP) και σε ένα εκ των παρακάτω επιστημονικών ιδρυμάτων:

i. IRD (Institut de recherche pour le développement/Ινστιτούτο Αναπτυξιακής Έρευνας)

ii. IEO (Instituto Español de Oceanografia/Ισπανικό Ωκεανογραφικό Ινστιτούτο),

iii. IPIMAR (Instituto Português de Investigação Maritima/Πορτογαλικό Ινστιτούτο Θαλάσσιων Ερευνών)·

Σε περίπτωση επιστροφής του σκάφους στην αλιευτική ζώνη της Μοζαμβίκης εντός της περιόδου ισχύος της άδειας αλιείας του, το εν λόγω σκάφος οφείλει να υποβάλει νέα δήλωση αλιευμάτων.

Σε περίπτωση μη τήρησης των διατάξεων που αφορούν τη δήλωση αλιευμάτων, η Μοζαμβίκη μπορεί να αναστείλει την άδεια αλιείας του εμπλεκόμενου σκάφους μέχρις ότου λάβει τη ζητούμενη δήλωση αλιευμάτων και να επιβάλει στον εφοπλιστή του σκάφους την ποινή που προβλέπεται σύμφωνα με την κείμενη εθνική νομοθεσία. Σε περίπτωση επαναλαμβανόμενης παράβασης, η Μοζαμβίκη μπορεί να αρνηθεί την ανανέωση της άδειας αλιείας. Η Μοζαμβίκη ενημερώνει την ΕΕ αμελλητί σχετικά με οιαδήποτε νέα κύρωση επιβάλλει στο πλαίσιο αυτό.

4. Εκκαθάριση των τελών για τα θυνναλιευτικά και τα παραγαδιάρικα επιφανείας

Η ΕΕ προβαίνει, για κάθε ωκεανοπόρο θυνναλιευτικό γρι-γρι και για κάθε παραγαδιάρικο επιφανείας, με βάση τις αντίστοιχες δηλώσεις αλιευμάτων που έχουν επιβεβαιώσει τα προαναφερόμενα επιστημονικά ιδρύματα, σε τελική εκκαθάριση των τελών που οφείλει το εκάστοτε σκάφος για την αλιευτική εκστρατεία που αντιστοιχεί στο προηγούμενο ημερολογιακό έτος.

Η ΕΕ κοινοποιεί το αποτέλεσμα αυτής της τελικής εκκαθάρισης στη Μοζαμβίκη και στον εφοπλιστή πριν από την 31η Ιουλίου του τρέχοντος έτους. Εντός προθεσμίας 30 ημερών από την ημερομηνία διαβίβασης, η Μοζαμβίκη μπορεί να αμφισβητήσει το ποσό της τελικής εκκαθάρισης με βάση αποδεικτικά στοιχεία. Σε περίπτωση διαφωνίας τα μέρη διαβουλεύονται στο πλαίσιο της μεικτής επιτροπής. Σε περίπτωση που η Μοζαμβίκη δεν προβάλει αντιρρήσεις εντός προθεσμίας 30 εργάσιμων ημερών, το ποσό της τελικής εκκαθάρισης θεωρείται ότι έχει εγκριθεί.

Σε περίπτωση που το ποσό της τελικής εκκαθάρισης είναι υψηλότερο από τα προκαταβληθέντα κατ’ αποκοπήν τέλη που έχουν καταβληθεί για την χορήγηση άδειας αλιείας, ο εφοπλιστής καταβάλλει το υπόλοιπο στη Μοζαμβίκη το αργότερο στις 30 Σεπτεμβρίου του τρέχοντος έτους. Σε περίπτωση που το ποσό της τελικής εκκαθάρισης είναι χαμηλότερο από τα προκαταβληθέντα κατ’ αποκοπήν τέλη, το υπόλοιπο ποσό δεν επιστρέφεται στον εφοπλιστή.

ΚΕΦΑΛΑΙΟ V

Εκφορτώσεις και μεταφορτώσεις

Η μεταφόρτωση στη θάλασσα απαγορεύεται. Κάθε μεταφόρτωση σε λιμένα παρακολουθείται από επιθεωρητές αλιείας της Μοζαμβίκης.

Ο πλοίαρχος σκάφους της ΕΕ που επιθυμεί να εκφορτώσει ή να μεταφορτώσει οφείλει να ενημερώσει τις αρχές της Μοζαμβίκης, τουλάχιστον 48 ώρες πριν από την εκφόρτωση ή από τη μεταφόρτωση, σχετικά με τα εξής:

α. το όνομα του αλιευτικού σκάφους που πρόκειται να πραγματοποιήσει εκφόρτωση ή μεταφόρτωση και τον αριθμό του με βάση το μητρώο αλιευτικών σκαφών της IOTC·

β. τον λιμένα εκφόρτωσης ή μεταφόρτωσης·

γ. την προβλεπόμενη ημερομηνία και ώρα εκφόρτωσης ή μεταφόρτωσης·

δ. την ποσότητα (βάρους του ζωντανού ιχθύος ή, ενδεχομένως, σε αριθμό) για κάθε είδος προς εκφόρτωση ή μεταφόρτωση (ταυτοποιούμενου βάσει του αντίστοιχου τριψήφιου κωδικού FAO),

ε. σε περίπτωση μεταφόρτωσης, το όνομα του παραλαμβάνοντος σκάφους·

Όσον αφορά τα παραλαμβάνοντα σκάφη, το αργότερο 24 ώρες πριν από την έναρξη και μετά το πέρας της μεταφόρτωσης, ο πλοίαρχος του παραλαμβάνοντος σκάφους μεταφοράς ενημερώνει τις αρχές της Μοζαμβίκης σχετικά με τις ποσότητες τόνου και τονοειδών που έχουν μεταφερθεί στο σκάφος του, συμπληρώνει και υποβάλλει δε τη δήλωση μεταφόρτωσης στις αρχές της Μοζαμβίκης εντός 24 ωρών.

Για την μεταφόρτωση απαιτείται η έκδοση προηγούμενης άδειας από τη Μοζαμβίκη στον πλοίαρχο ή στον ναυτικό του πράκτορα εντός 24 ωρών ύστερα από την προαναφερόμενη κοινοποίηση. Η μεταφόρτωση πραγματοποιείται σε λιμένα της Μοζαμβίκης για τον οποίο έχει χορηγηθεί άδεια.

Οι εγκεκριμένοι λιμένες αλιείας όπου επιτρέπεται η μεταφόρτωση στη Μοζαμβίκη είναι οι Maputo, Beira και Nacala (λιμένες οι οποίοι έχουν δηλωθεί στην IOTC βάσει του ψηφίσματος 10/11 και με βάση τις απαιτήσεις PSME).

Τα σκάφη της ΕΕ που εκφορτώνουν σε λιμάνι της Μοζαμβίκης προσπαθούν να διαθέσουν τα παρεμπίπτοντα αλιεύματά τους στις επιτόπου εταιρείες μεταποίησης στην τιμή της τοπικής αγοράς. Κατόπιν αιτήματος των αλιευτικών εταιρειών της ΕΕ οι αρχές της Μοζαμβίκης προσφέρουν κατάλογο και στοιχεία επικοινωνίας με τις τοπικές εταιρείες μεταποίησης.

Η μη τήρηση αυτών των διατάξεων επισύρει την επιβολή ποινών που προβλέπονται σύμφωνα με την κείμενη νομοθεσία της Μοζαμβίκης.

ΚΕΦΑΛΑΙΟ VI

Έλεγχος

1. Είσοδος και έξοδος από την αλιευτική ζώνη

Κάθε είσοδος σκάφους της ΕΕ που διαθέτει άδεια αλιείας στην αλιευτική ζώνη της Μοζαμβίκης ή έξοδος από αυτή κοινοποιείται στη Μοζαμβίκη εντός προθεσμίας 3 ωρών πριν από την είσοδο ή την έξοδο.

Κατά την αναγγελία της εισόδου ή της εξόδου του, το σκάφος κοινοποιεί, συγκεκριμένα:

i. την ημερομηνία, την ώρα και το προβλεπόμενο σημείο διέλευσής του·

ii. την ποσότητα κάθε στοχευόμενου είδους επί του σκάφους, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων·

iii. την ποσότητα κάθε παρεμπίπτοντος είδους επί του σκάφους, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων.

iv. Την ποσότητα κάθε παρεμπίπτοντος είδους που απορρίπτεται, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων.

Η αναγγελία πραγματοποιείται κατά προτεραιότητα με ηλεκτρονικό ταχυδρομείο, ή, σε περίπτωση που δεν υπάρχει αυτή η δυνατότητα, με φαξ, σε ηλεκτρονική διεύθυνση ή σε αριθμό κλήσεως ή σε αριθμό φαξ ο οποίος κοινοποιείται από τη Μοζαμβίκη με χρήση του εντύπου στο προσάρτημα 1 του παρόντος παραρτήματος. Η Μοζαμβίκή επιβεβαιώνει αμελλητί την παραλαβή τους μέσω ηλεκτρονικής επιστολής ή φαξ.

Η Μοζαμβίκη κοινοποιεί τάχιστα στα οικεία σκάφη και στην ΕΕ κάθε τροποποίηση της ηλεκτρονικής διεύθυνσης, του αριθμού κλήσεως ή της συχνότητας διαβίβασης.

Κάθε σκάφος το οποίο συλλαμβάνεται να αλιεύει στη ζώνη της Μοζαμβίκης δίχως να έχει προηγουμένως αναγγείλει την παρουσία του θεωρείται ως σκάφος που αλιεύει δίχως άδεια.

Οι παραβάτες της διάταξης αυτής υπόκεινται στις κυρώσεις και στις ποινές που προβλέπονται από το ισχύον αλιευτικό δίκαιο της Μοζαμβίκης.

Οι αναφορές εισόδου/εξόδου πρέπει να φυλάσσονται επί του σκάφους για ένα, τουλάχιστον, έτος από την ημερομηνία αποστολής της αναφοράς.

2. Περιοδική αναφορά αλιευμάτων

Όταν σκάφος της ΕΕ αλιεύει σε ύδατα της Μοζαμβίκης, ο πλοίαρχος σκάφους της ΕΕ που φέρει άδεια αλιείας οφείλει να ενημερώνει τις αρχές της Μοζαμβίκης ανά τρεις ημέρες σχετικά με τα αλιεύματα που έχει αλιεύσει στην αλιευτική ζώνη της Μοζαμβίκης. Η πρώτη δήλωση αλιευμάτων ξεκινά 5 ημέρες ύστερα από την ημερομηνία εισόδου στην αλιευτική ζώνη της Μοζαμβίκης.

Το σκάφος κατά την περιοδική του αναφορά αλιευμάτων, κοινοποιεί, συγκεκριμένα, ανά 5 ημέρες:

i. την ημερομηνία, ώρα και το στίγμα κατά τη διάρκεια της αναφοράς·

ii. την ποσότητα κάθε στοχευόμενου είδους που έχει αλιευθεί και βρίσκεται επί του σκάφους κατά τη διάρκεια της περιόδου των 5 ημερών, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων·

ii. την ποσότητα κάθε παρεμπίπτοντος είδους που βρίσκεται επί του σκάφους κατά τη διάρκεια της περιόδου των 5 ημερών, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων·

iv. την ποσότητα κάθε παρεμπίπτοντος είδους που απορρίπτεται στη θάλασσα κατά τη διάρκεια της περιόδου των 5 ημερών, ταυτοποιούμενου βάσει του αντίστοιχου τριψήφιου κωδικού FAO και εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων·

v. την παρουσίαση των προϊόντων·

vi. Σε ό,τι αφορά τα θυναλλιευτικά γρι-γρι:

- τον αριθμό των επιτυχών ποντίσεων με διατάξεις συγκέντρωσης ιχθύων (FAD) από την τελευταία αναφορά·

- τον αριθμό των επιτυχών ελεύθερων ποντίσεων από την τελευταία αναφορά·

- τον αριθμό των μη επιτυχών ποντίσεων.

vii. Σε ό,τι αφορά τα παραγαδιάρικα σκάφη:

- αριθμός ποντίσεων από την τελευταία αναφορά·

- αριθμός χρησιμοποιούμενων αγκριστριών από την τελευταία αναφορά·

Η αναγγελία πραγματοποιείται κατά προτεραιότητα με ηλεκτρονικό ταχυδρομείο, ή, σε περίπτωση που δεν υπάρχει αυτή η δυνατότητα, με φαξ, σε ηλεκτρονική διεύθυνση ή σε αριθμό κλήσεως ο οποίος κοινοποιείται από τη Μοζαμβίκη με χρήση του εντύπου στο προσάρτημα 5 του παρόντος παραρτήματος. Η Μοζαμβίκη κοινοποιεί τάχιστα στα οικεία σκάφη και στην ΕΕ κάθε τροποποίηση της ηλεκτρονικής διεύθυνσης, του αριθμού κλήσεως ή της συχνότητας διαβίβασης.

Κάθε σκάφος το οποίο συλλαμβάνεται να αλιεύει στη ζώνη της Μοζαμβίκης δίχως να έχει προηγουμένως κοινοποιήσει την ανά πενθημέρου αναφορά αλιευμάτων του θεωρείται ως σκάφος που αλιεύει δίχως άδεια. Οι παραβάτες της διάταξης αυτής υπόκεινται στις κυρώσεις και στις ποινές που προβλέπονται από το ισχύον αλιευτικό δίκαιο της Μοζαμβίκης.

Οι περιοδικές αναφορές αλιευμάτων πρέπει να φυλάσσονται επί του σκάφους για ένα, τουλάχιστον, έτος από την ημερομηνία αποστολής της αναφοράς.

3. Επιθεώρηση εν πλω

Η επιθεώρηση στη θάλασσα στη ζώνη της Μοζαμβίκης σκαφών της ΕΕ που διαθέτουν άδεια αλιείας πραγματοποιείται από σκάφη και επιθεωρητές της Μοζαμβίκης οι οποίοι αναγνωρίζονται σαφώς ως επιθεωρητές αλιείας.

Πριν από την επιβίβασή τους στο σκάφος, οι εξουσιοδοτημένοι επιθεωρητές προειδοποιούν το σκάφος της ΕΕ σχετικά με την απόφασή τους για τη διενέργεια επιθεώρησης. Η επιθεώρηση διεξάγεται από επιθεωρητές αλιείας οι οποίοι οφείλουν να επιδείξουν τα στοιχεία της ταυτότητάς τους και της ιδιότητάς τους ως επιθεωρητών πριν από τη διεξαγωγή της επιθεώρησης.

Οι εξουσιοδοτημένοι επιθεωρητές παραμένουν επί του σκάφους της ΕΕ μόνον όσο απαιτείται για τη διεξαγωγή των καθηκόντων που συνδέονται με την επιθεώρηση. Η επιθεώρηση διενεργείται κατά τρόπον ώστε να ελαχιστοποιείται ο αντίκτυπος τόσο για το σκάφος όσο και για την αλιευτική του δραστηριότητα και το φορτίο του.

Μετά το πέρας κάθε επιθεώρησης οι εξουσιοδοτημένοι επιθεωρητές συντάσσουν σχετική έκθεση. Ο πλοίαρχος του σκάφους της ΕΕ έχει το δικαίωμα να διατυπώσει σχόλια στην έκθεση επιθεώρησης. Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του πλοίου της ΕΕ.

Οι εξουσιοδοτημένοι επιθεωρητές υποβάλλουν αντίγραφο της έκθεσης επιθεώρησης στον πλοίαρχο του σκάφους της ΕΕ πριν από την αναχώρησή τους από το σκάφος. Σε περίπτωση παράβασης, αντίγραφο της κοινοποίησης της παράβασης πρέπει να διαβιβάζεται και στην ΕΕ, όπως προβλέπεται στο κεφάλαιο VIII.

4. Ενημέρωση και επιθεώρηση πριν από την έναρξη των αλιευτικών δραστηριοτήτων

Κάθε ημερολογιακό έτος και πριν από την έναρξη των αλιευτικών δραστηριοτήτων, 33% των σκαφών της ΕΕ που επιτρέπεται να αλιεύουν στα ύδατα της Μοζαμβίκης οφείλουν να καταπλέουν σε λιμένα της Μοζαμβίκης για ενημέρωση και επιθεώρηση πριν από την έναρξη των αλιευτικών δραστηριοτήτων.

Ο κατάλογος των ορισθέντων σκαφών που πρέπει να επιθεωρούνται πριν από την έναρξη των αλιευτικών τους δραστηριοτήτων κοινοποιείται από τις αρχές της Μοζαμβίκης στους οικείους εφοπλιστές και αντίγραφο διαβιβάζεται στην ΕΕ. Όσον αφορά τα σκάφη που περιλαμβάνονται στον κατάλογο, η άδεια αλιείας επιστρέφεται αμέσως μετά την επιθεώρηση στον λιμένα.

Ο εφοπλιστής οφείλει να ενημερώνει τις αρχές της Μοζαμβίκης 72 ώρες πριν σχετικά με την ώρα και τον λιμένα που έχει επιλεγεί για την επιθεώρηση. Οι επιθεωρήσεις λαμβάνουν χώρα 24 ώρες μετά από την άφιξη στον λιμένα επιλογής, ήτοι, σε έναν μεταξύ των λιμένων Maputo, Beira ή Nacala.

Η Μοζαμβίκη δύναται να επιτρέπει στην ΕΕ να συμμετέχει στην επιθεώρηση σε λιμένα ως παρατηρητής.

Ο πλοίαρχος του σκάφους της ΕΕ διευκολύνει το έργο των επιθεωρητών της Μοζαμβίκης.

Μετά το πέρας κάθε επιθεώρησης ο επιθεωρητής της Μοζαμβίκης συντάσσει σχετική έκθεση. Ο πλοίαρχος του σκάφους της ΕΕ έχει το δικαίωμα να διατυπώσει σχόλια στην έκθεση επιθεώρησης.

Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του πλοίου της ΕΕ.

Ο επιθεωρητής της Μοζαμβίκης υποβάλλει αντίγραφο της έκθεσης επιθεώρησης στον πλοίαρχο του σκάφους της ΕΕ μόλις ολοκληρωθεί η επιθεώρηση. Η Μοζαμβίκη κοινοποιεί αντίγραφο της έκθεσης επιθεώρησης της ΕΕ εντός προθεσμίας 8 εργάσιμων ημερών μετά από την επιθεώρηση.

5. Επιθεώρηση σε λιμένα κατά την εκφόρτωση και μεταφόρτωση

Η επιθεώρηση σε λιμένες της Μοζαμβίκης σκαφών της ΕΕ που εκφορτώνουν ή μεταφορτώνουν αλιεύματα που έχουν αλιευθεί στην αλιευτική ζώνη της Μοζαμβίκης διεξάγεται από επιθεωρητές της Μοζαμβίκης οι οποίοι αναγνωρίζονται ρητά ως επιθεωρητές αλιείας.

Οι επιθεωρητές οφείλουν να επιδείξουν τα στοιχεία της ταυτότητάς τους και της ιδιότητάς τους ως επιθεωρητών πριν από τη διεξαγωγή της επιθεώρησης.. Οι επιθεωρητές της Μοζαμβίκης παραμένουν επί του σκάφους της ΕΕ μόνον όσο απαιτείται για τη διεξαγωγή των καθηκόντων που συνδέονται με την επιθεώρηση και διεξάγουν την επιθεώρηση κατά τρόπον ώστε να ελαχιστοποιείται ο αντίκτυπος τόσο για το σκάφος, όσο και για την εκφόρτωση ή τη μεταφόρτωση του φορτίου του.

Μετά το πέρας κάθε επιθεώρησης οι επιθεωρητές συντάσσουν σχετική έκθεση. Ο πλοίαρχος του σκάφους της ΕΕ έχει το δικαίωμα να διατυπώσει σχόλια στην έκθεση επιθεώρησης. Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του πλοίου της ΕΕ.

Ο επιθεωρητής της Μοζαμβίκης υποβάλλει αντίγραφο της έκθεσης επιθεώρησης στον πλοίαρχο του σκάφους της ΕΕ μόλις ολοκληρωθεί η επιθεώρηση.

ΚΕΦΑΛΑΙΟ VII

Σύστημα δορυφορικής παρακολούθησης (ΣΠΣ)

1. Μηνύματα στίγματος των σκαφών – σύστημα ΣΠΣ

Τα σκάφη της ΕΕ που διαθέτουν αλιευτική άδεια οφείλουν να είναι εξοπλισμένα με σύστημα δορυφορικής παρακολούθησης (Vessel Monitoring System - VMS) που εξασφαλίζει την αυτόματη και συνεχή κοινοποίηση τους στίγματός τους ανά ώρα στο κέντρο ελέγχου των αλιευμάτων (ΚΕΑ) (Fisheries Monitoring Center – FMC) του αντίστοιχου κράτους σημαίας τους.

Κάθε μήνυμα που αφορά το γεωγραφικό στίγμα πρέπει να περιλαμβάνει:

α. τα στοιχεία αναγνώρισης του σκάφους,

β. το πλέον πρόσφατο γεωγραφικό στίγμα του σκάφους (γεωγραφικό μήκος και πλάτος), με σφάλμα στίγματος κατώτερο των 500 μέτρων, με ποσοστό ασφάλειας 99% ,

γ. την ημερομηνία και την ώρα καταγραφής του στίγματος,

δ. την ταχύτητα και την πορεία του σκάφους·

Κάθε μήνυμα που αφορά το γεωγραφικό στίγμα πρέπει να είναι διαρθρωμένο με βάση το υπόδειγμα στο προσάρτημα 5 του παρόντος παραρτήματος.

Το πρώτο στίγμα που καταγράφεται μετά από την είσοδο στην αλιευτική ζώνη της Μοζαμβίκης λαμβάνει τον κωδικό «ENT». Όλα τα επόμενα στίγματα λαμβάνουν τον κωδικό «POS», πλην του πρώτου στίγματος που καταγράφεται μετά από την έξοδο από την αλιευτική ζώνη της Μοζαμβίκης, που λαμβάνει τον κωδικό «EXI». Το ΚΕΑ του κράτους σημαίας εξασφαλίζει την αυτόματη επεξεργασία και ενδεχομένως την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για χρονικό διάστημα τριών ετών.

2. Διαβίβαση μέσω του σκάφους σε περίπτωση βλάβης του συστήματος ΣΠΣ

Ο πλοίαρχος οφείλει να είναι βέβαιος ότι το σύστημα ΣΠΣ του σκάφους του λειτουργεί άψογα ανά πάσα στιγμή και ότι τα μηνύματα στίγματος διαβιβάζονται ορθά στο ΚΕΑ του κράτους σημαίας.

Τα σκάφη της ΕΕ με σύστημα ΣΠΣ που δεν λειτουργεί δεν επιτρέπεται να εισέρχονται στην αλιευτική ζώνη της Μοζαμβίκης.

Σε περίπτωση βλάβης του συστήματος ΣΠΣ του σκάφους κατά τη διάρκεια αλιευτικών δραστηριοτήτων στην αλιευτική ζώνη της Μοζαμβίκης, το σύστημα επιδιορθώνεται ή αντικαθίσταται εντός προθεσμίας ενός μήνα. Μετά την εκπνοή αυτής της προθεσμίας το σκάφος δεν επιτρέπεται πλέον να αλιεύει στην αλιευτική ζώνη της Μοζαμβίκης.

Τα σκάφη που αλιεύουν στην αλιευτική ζώνη της Μοζαμβίκης με σύστημα ΣΠΣ που δεν λειτουργεί κοινοποιούν τα μηνύματά τους που αφορούν το γεωγραφικό τους στίγμα με ηλεκτρονικό ταχυδρομείο ή με φαξ στο ΚΕΑ του κράτους σημαίας και της Μοζαμβίκης τουλάχιστον ανά δίωρο, παρέχοντας όλες τις απαιτούμενες πληροφορίες.

3. Ασφαλής κοινοποίηση των μηνυμάτων γεωγραφικού στίγματος στη Μοζαμβίκη

Το ΚΕΑ του κράτους σημαίας διαβιβάζει αυτομάτως τα μηνύματα γεωγραφικού στίγματος των εμπλεκομένων σκαφών στο ΚΕΑ της Μοζαμβίκης. Τα ΚΕΑ του σκάφους σημαίας και της Μοζαμβίκης ανταλλάσσουν τις ηλεκτρονικές διευθύνσεις επικοινωνίας τους και ενημερώνονται αμοιβαία σχετικά με τυχόν μεταβολή τους.

Η διαβίβαση των μηνυμάτων γεωγραφικού στίγματος μεταξύ των ΚΕΑ και του κράτους σημαίας και της Μοζαμβίκης πραγματοποιείται ηλεκτρονικά με ασφαλές σύστημα επικοινωνίας.

Το ΚΕΑ της Μοζαμβίκης ενημερώνει τάχιστα το ΚΕΑ του κράτους σημαίας και την ΕΕ σχετικά με κάθε διακοπή της διαδοχικής παραλαβής μηνυμάτων στίγματος του σκάφους που διαθέτει άδεια αλιείας, ενώ το εμπλεκόμενο σκάφος δεν έχει κοινοποιήσει την έξοδό του από την αλιευτική ζώνη της Μοζαμβίκης.

4. Δυσλειτουργία του συστήματος επικοινωνίας

Η Μοζαμβίκη βεβαιώνεται για τη συμβατότητα του ηλεκτρονικού εξοπλισμού του με αυτόν του ΚΕΑ και του κράτους μέλους σημαίας και ενημερώνει τάχιστα την ΕΕ για τυχόν δυσλειτουργία στην επικοινωνία και στη λήψη μηνυμάτων στίγματος, ώστε να επιλυθεί το τεχνικό πρόβλημα το συντομότερο δυνατόν. Τυχόν διαφορές εξετάζονται στο πλαίσιο της μικτής επιτροπής.

Ο πλοίαρχος θεωρείται υπεύθυνος για οιαδήποτε αποδεδειγμένη παραποίηση του συστήματος ΣΠΣ του σκάφους με στόχο να επηρεαστεί η λειτουργία του ή να παραποιηθούν τα μηνύματα στίγματος. Τυχόν παραβάσεις επισύρουν τις ποινές που προβλέπει η κείμενη νομοθεσία της Μοζαμβίκης.

5. Αναθεώρηση της συχνότητας αποστολής των μηνυμάτων στίγματος

Σε περίπτωση που υπάρχουν αποχρώσες ενδείξεις βάσει των οποίων εικάζεται ότι έχει διαπραχθεί παράβαση, η Μοζαμβίκη μπορεί να ζητήσει από το ΚΕΑ του κράτους σημαίας, με κοινοποίηση στην ΕΕ, να μειώσει τη συχνότητα αποστολής μηνυμάτων στίγματος ενός σκάφους στα τριάντα λεπτά για δεδομένη χρονική διάρκεια έρευνας. Τα εν λόγω αποδεικτικά στοιχεία διαβιβάζονται από τη Μοζαμβίκη στο ΚΕΑ και στο κράτος σημαίας της ΕΕ. Το ΚΕΑ του κράτους σημαίας διαβιβάζει αμελλητί στη Μοζαμβίκη τα μηνύματα στίγματος με βάση τη νέα συχνότητα αποστολής.

Το ΚΕΑ της Μοζαμβίκης ανακοινώνει αμέσως το πέρας της διαδικασίας επιθεώρησης στο κέντρο ελέγχου του κράτους σημαίας και στην Ευρωπαϊκή Επιτροπή.

Στο τέλος της καθορισμένης περιόδου έρευνας τη Μοζαμβίκη ενημερώνει το ΚΕΑ του κράτους σημαίας και την ΕΕ σχετικά με το ενδεχόμενο επιβολής κυρώσεων.

ΚΕΦΑΛΑΙΟ VIII

Παραβάσεις

Η παράλειψη τήρησης οιουδήποτε από τους ανωτέρω κανόνες και τις ανωτέρω διατάξεις του πρωτοκόλλου, των μέτρων διαχείρισης και διατήρησης των έμβιων πόρων ή της νομοθεσίας της Μοζαμβίκης μπορεί να επισύρει την επιβολή κυρώσεων μέσω της αναστολής, ανάκλησης ή μη ανανέωσης της αλιευτικής αδείας του σκάφους.

1. Χειρισμός των παραβάσεων

Κάθε παράβαση που διαπράττεται εντός της αλιευτικής ζώνης της Μοζαμβίκης από σκάφος της ΕΕ που διαθέτει άδεια αλιείας σύμφωνα με τις διατάξεις του παρόντος παραρτήματος αναφέρεται σε έκθεση επιθεώρησης.

Σε περίπτωση επιθεώρησης επί του σκάφους, η υπογραφή της έκθεσης επιθεώρησης από τον πλοίαρχο δεν θίγει το δικαίωμα χρησιμοποίησης ένδικων μέσων από πλευράς του εφοπλιστή σε σχέση με την καταγγελλόμενη παράβαση. Σε περίπτωση άρνησης από την πλευρά του πλοιάρχου να υπογράψει την έκθεση επιθεώρησης, πρέπει αυτός να προσδιορίσει εγγράφως τους λόγους της άρνησής του και ο επιθεωρητής αναγράφει την ένδειξη «άρνηση υπογραφής».

Για κάθε παράβαση η οποία διαπράττεται στην αλιευτική ζώνη της Μοζαμβίκης από σκάφος της ΕΕ που διαθέτει άδεια αλιείας η κοινοποίηση της προσδιορισθείσας παράβασης και οι κυρώσεις που αυτή επισύρει στον πλοίαρχο ή στην αλιευτική εταιρεία αποστέλλονται απευθείας στους εφοπλιστές σύμφωνα με τις διαδικασίες που προβλέπονται στο αλιευτικό δίκαιο της Μοζαμβίκης. Αντίγραφο της κοινοποίησης αποστέλλεται στο κράτος σημαίας του σκάφους και στην ΕΕ εντός 72 ωρών.

2. Παύση δραστηριοτήτων σκάφους

Σε περίπτωση που η νομοθεσία της Μοζαμβίκης το προβλέπει για την καταγγελλόμενη παράβαση, κάθε σκάφος της ΕΕ το οποίο παρανομεί μπορεί να υποχρεωθεί να παύσει την αλιευτική του δραστηριότητα και, σε περίπτωση που το σκάφος είναι στη θάλασσα, να επιστρέψει σε λιμένα της Μοζαμβίκης.

Η Μοζαμβίκη κοινοποιεί στην ΕΕ, εντός μέγιστης προθεσμίας 24 ωρών, οιαδήποτε παύση των αλιευτικών δραστηριοτήτων σκάφους της ΕΕ που διαθέτει άδεια αλιείας. Στην κοινοποίηση περιλαμβάνονται οι λόγοι της σύλληψης και/ή παύσης.

Πριν από οιαδήποτε λήψη μέτρων κατά του πλοίου, του πληρώματος του σκάφους ή του φορτίου, πλην αυτών που αποσκοπούν στη διατήρηση των αποδείξεων, η Μοζαμβίκη ορίζει, κατόπιν αιτήματος της ΕΕ, αρμόδιο ανακριτή και συγκαλεί εντός προθεσμίας μίας εργάσιμης ημέρας από την κοινοποίηση παύσης των δραστηριοτήτων του σκάφους, ενημερωτική συνάντηση για να διευκρινιστούν τα γεγονότα που οδήγησαν στην παύση των δραστηριοτήτων του σκάφους και να γνωστοποιηθεί τυχόν επιβολή κυρώσεων. Στην εν λόγω συνάντηση μπορεί να παρίσταται ένας εκπρόσωπος του κράτους σημαίας και του εφοπλιστή του σκάφους.

3. Επιβολή ποινών – Διαδικασία συμβιβασμού

Η επιβολή ποινών για κάθε καταγγελλόμενη παράβαση καθορίζεται από τη Μοζαμβίκη σύμφωνα με την κείμενη εθνική νομοθεσία.

Σε περίπτωση που ο εφοπλιστής δεν δέχεται τις κυρώσεις, κινείται διαδικασία συμβιβασμού πριν από την έναρξη νομικών διαδικασιών μεταξύ των αρχών της Μοζαμβίκης και του σκάφους της ΕΕ με στόχο τη διευθέτηση του θέματος με φιλικό τρόπο. Στην εν λόγω διαδικασία συμβιβασμού μπορεί να παρίσταται ένας εκπρόσωπος του κράτους σημαίας του σκάφους. Η διαδικασία συμβιβασμού ολοκληρώνεται το αργότερο 72 ώρες μετά από την κοινοποίηση της παύσης των δραστηριοτήτων του σκάφους.

4. Δικαστική διαδικασία - τραπεζική εγγύηση

Σε περίπτωση αποτυχίας της προαναφερόμενης διαδικασίας συμβιβασμού και παραπομπής της παράβασης ενώπιον αρμόδιου δικαστικού οργάνου, ο εφοπλιστής του πλοίου που έχει διαπράξει παράβαση καταθέτει τραπεζική εγγύηση σε τράπεζα που υποδεικνύεται από τις αρμόδιες αρχές της Μοζαμβίκης της οποίας το ύψος, που καθορίζει η Μοζαμβίκη, καλύπτει τις δαπάνες που συνδέονται με την παύση των δραστηριοτήτων του σκάφους, το εκτιμώμενο πρόστιμο και τυχόν αντισταθμιστική αποζημίωση. Η τραπεζική εγγύηση παραμένει δεσμευμένη έως την ολοκλήρωση της δικαστικής διαδικασίας.

Η τραπεζική εγγύηση αποδεσμεύεται και επιστρέφεται απευθείας στον εφοπλιστή μετά από την έκδοση της απόφασης:

α. εις το ακέραιο, σε περίπτωση που δεν έχουν επιβληθεί ποινές·

β. στο ύψος του υπολοίπου, εφόσον η ποινή συνεπάγεται πρόστιμο κατώτερο από το ύψος της τραπεζικής εγγύησης.

Η Μοζαμβίκη ενημερώνει την ΕΕ σχετικά με τα αποτελέσματα της δικαστικής διαδικασίας εντός προθεσμίας 8 ημερών μετά από την έκδοση απόφασης.

5. Απελευθέρωση του σκάφους και του πληρώματος

Τόσο το σκάφος όσο και το πλήρωμά του επιτρέπεται να εγκαταλείψουν τον λιμένα μόλις διευθετηθεί το θέμα της ποινής που έχει επιβληθεί βάσει της διαδικασίας συμβιβασμού ή μόλις καταβληθεί η τραπεζική εγγύηση.

ΚΕΦΑΛΑΙΟ IX

Ναυτολόγηση

1. Αριθμός ναυτικών προς ναυτολόγηση

Κατά τη διάρκεια των δραστηριοτήτων τους στην ζώνη αλιείας της Μοζαμβίκης, τα ωκεανοπόρα θυνναλιευτικά γρι-γρι ναυτολογούν τουλάχιστον 2 ειδικευμένους ναυτικούς καταγωγής Μοζαμβίκης ανά σκάφος. Τα παραγαδιάρικα ναυτολογούν τουλάχιστον 1 ειδικευμένο ναυτικό καταγωγής Μοζαμβίκης ανά σκάφος.

Οι εφοπλιστές σκαφών της ΕΕ επιδιώκουν να ναυτολογούν επιπλέον ναυτικούς καταγωγής Μοζαμβίκης.

Σε περίπτωση που, για οιοδήποτε λόγο, δεν έχουν ναυτολογηθεί ναυτικοί καταγωγής Μοζαμβίκης επί του σκάφους, οι εφοπλιστές της ΕΕ οφείλουν να καταβάλουν κατ’αποκοπήν ποσό, ίσο με το γινόμενο του αριθμού των ημερών επί το ποσό των 30 ευρώ ημερησίως ανά ναυτικό και ανά σκάφος. Το κατ’αποκοπήν ποσό καταβάλλεται στις αρχές της Μοζαμβίκης το αργότερο στις 31 Δεκεμβρίου του ίδιου έτους.

Το ποσό αυτό χρησιμοποιείται για την κατάρτιση ναυτικών/αλιέων στη Μοζαμβίκη και καταβάλλεται σε λογαριασμό που καθορίζεται από τις αρχές της Μοζαμβίκης.

2. Ευχέρεια επιλογής ναυτικών

Η Μοζαμβίκη καταρτίζει κατάλογο έμπειρων ναυτικών από τη Μοζαμβίκη για τη ναυτολόγησή τους σε σκάφη της ΕΕ.

Είναι στη διακριτική ευχέρεια του εφοπλιστή ή του ναυτικού του πράκτορα να επιλέγει από αυτόν τον κατάλογο τους ναυτικούς που επιθυμεί να ναυτολογήσει από τη Μοζαμβίκη αναφέροντας στη Μοζαμβίκη τα στοιχεία εγγραφής τους στο ναυτολόγιο.

3. Συμβάσεις ναυτολόγησης

Η σύμβαση εργασίας συνάπτεται μεταξύ του εφοπλιστή ή του ναυτικού του πράκτορα και του ναυτικού, ο οποίος εκπροσωπείται, ενδεχομένως, από το αντίστοιχο συνδικάτο, σε σύνδεση με τη Μοζαμβίκη. και αναφέρει, κυρίως, την ημερομηνία και τον λιμένα επιβίβασης.

Οι συμβάσεις αυτές εγγυώνται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται στη Μοζαμβίκη, συμπεριλαμβανομένης ασφάλισης ζωής, ασθενείας και ατυχήματος.

Αντίγραφο των συμβάσεων παραδίδεται στους υπογράφοντες.

Οι ναυτικοί της Μοζαμβίκης διαθέτουν τα δικαιώματα για εργασία που περιέχονται στη Διακήρυξη της Διεθνούς Οργάνωσης Εργασίας (ΔΟΕ). Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων των εργαζομένων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.

4. Μισθός των ναυτικών

Ο μισθός των ναυτικών της Μοζαμβίκης βαρύνει τους εφοπλιστές. Καθορίζεται πριν από την έκδοση άδειας αλιείας κατόπιν κοινής συμφωνίας μεταξύ του εφοπλιστή ή του ναυτικού του πράκτορα και της Μοζαμβίκης.

Ο μισθός δεν μπορεί να είναι κατώτερος από εκείνον που ισχύει για τα πληρώματα του Πράσινου Ακρωτηρίου ούτε κατώτερος από τους κανόνες της ΔΟΕ.

5. Υποχρεώσεις του ναυτικού

Ο ναυτικός πρέπει να παρουσιάζεται στον πλοίαρχο του καθοριζόμενου σκάφους την παραμονή της ημέρας επιβίβασης που ορίζεται στη σύμβασή του. Ο πλοίαρχος ενημερώνει τον ναυτικό σχετικά με την ημέρα και την ώρα επιβίβασης. Σε περίπτωση που ο ναυτικός παραιτηθεί ή δεν παρουσιαστεί κατά την προβλεπόμενη ημερομηνία και ώρα επιβίβασής του, η σύμβασή του θεωρείται άκυρη και ο εφοπλιστής απαλλάσσεται αυτομάτως από την υποχρέωσή του να τον επιβιβάσει. Στην περίπτωση αυτή ο εφοπλιστής δεν υφίσταται ουδεμία χρηματική κύρωση ούτε οφείλει να καταβάλει αποζημίωση.

ΚΕΦΑΛΑΙΟ X

1. Παρατήρηση των αλιευτικών δραστηριοτήτων

Κάθε σκάφος της ΕΕ που διαθέτει άδεια αλιείας στη Μοζαμβίκη καταβάλλει 300 ευρώ στο πρόγραμμα παρακολούθησης της αλιείας τα οποία πληρώνονται σε ειδικό λογαριασμό της αρμόδιας αρχής όταν το εκάστοτε σκάφος υποβάλλει αίτηση για άδεια αλιείας. Το εν λόγω ταμείο θα χρησιμοποιείται για την κάλυψη διοικητικών δαπανών και δαπανών διαχείρισης του προγράμματος παρακολούθησης.

Το εν λόγω πρόγραμμα παρακολούθησης πρέπει να συνάδει με τις διατάξεις που προβλέπονται στα ψηφίσματα της IOTC (τη Επιτροπής Τόνου Ινδικού Ωκεανού).

2. Καθορισμός σκαφών και διορισμός παρατηρητών

Οι αρχές της Μοζαμβίκης καταρτίζουν κατάλογο των σκαφών που ορίζονται για την επιβίβαση παρατηρητή. Ο κατάλογος αυτός ενημερώνεται τακτικά. Διαβιβάζεται δε στην Ευρωπαϊκή Επιτροπή, μόλις καταρτιστεί.

Οι αρχές της Μοζαμβίκης ανακοινώνουν στους ενδιαφερόμενους εφοπλιστές, το όνομα του παρατηρητή που έχει οριστεί να επιβιβαστεί στο σκάφος τους το αργότερο 15 ημέρες πριν από την προβλεπόμενη ημερομηνία επιβίβασης του παρατηρητή.

Ο χρόνος παρουσίας του παρατηρητή επί του σκάφους δεν μπορεί να υπερβαίνει το απαραίτητο χρονικό διάστημα για την εκτέλεση των καθηκόντων του.

3. Μισθός του παρατηρητή:

Ο μισθός και οι εισφορές κοινωνικής ασφάλισης του παρατηρητή βαρύνουν τις αρχές της Μοζαμβίκης.

4. Όροι επιβίβασης

Οι όροι επιβίβασης του παρατηρητή και ιδίως ο χρόνος παρουσίας του παρατηρητή επί του σκάφους ορίζονται κοινή συναινέσει μεταξύ του εφοπλιστή ή του ναυτικού του πράκτορα και της Μοζαμβίκης.

Ο παρατηρητής απολαύει επί του σκάφους μεταχείρισης αξιωματικού. Εντούτοις, για την ενδιαίτηση του παρατηρητή επί του σκάφους λαμβάνεται υπόψη η τεχνική δομή του σκάφους.

Οι δαπάνες για την ενδιαίτηση και τη σίτιση επί του σκάφους βαρύνουν τον εφοπλιστή.

Ο πλοίαρχος λαμβάνει όλα τα μέτρα που εμπίπτουν στην αρμοδιότητά του, για να εξασφαλίσει τη σωματική και ηθική ασφάλεια του παρατηρητή.

Στον παρατηρητή παρέχεται κάθε διευκόλυνση που είναι απαραίτητη για την άσκηση των καθηκόντων του. Ο παρατηρητής έχει πρόσβαση στα μέσα επικοινωνίας και σε κάθε έγγραφο επί του σκάφους και στα έγγραφα που συνδέονται με τις αλιευτικές δραστηριότητες του σκάφους, ιδίως στο ημερολόγιο πλοίου, στο ημερολόγιο ψύξης και στο βιβλίο ναυσιπλοΐας, καθώς και στους χώρους του σκάφους που έχουν άμεση σχέση με την εκτέλεση των καθηκόντων του.

5. Επιβίβαση και αποβίβαση του παρατηρητή

Ο παρατηρητής επιβιβάζεται σε λιμάνι το οποίο επιλέγει ο εφοπλιστής.

Ο εφοπλιστής ή ο ναυτικός του πράκτορας κοινοποιεί στην Μοζαμβίκη, με προειδοποίηση 10 ημερών πριν από την επιβίβαση, την ημερομηνία, την ώρα και τον λιμένα επιβίβασης του παρατηρητή. Σε περίπτωση που ο παρατηρητής επιβιβαστεί σε αλλοδαπή χώρα, τα έξοδα ταξιδίου του για να μεταβεί στον λιμένα επιβίβασης βαρύνουν τον εφοπλιστή.

Σε περίπτωση που ο παρατηρητής δεν παρουσιαστεί για την επιβίβασή του 12 ώρες μετά από την προβλεπόμενη ημερομηνία και ώρα, ο εφοπλιστής απαλλάσσεται αυτόματα από την υποχρέωσή του να τον επιβιβάσει.

Είναι συνεπώς ελεύθερος να εγκαταλείψει τον λιμένα και να ξεκινήσει τις αλιευτικές του δραστηριότητες.

Σε περίπτωση που ο παρατηρητής δεν αποβιβαστεί σε λιμένα της Μοζαμβίκης, ο εφοπλιστής επωμίζεται τις δαπάνες της ενδιαίτησης και της σίτισης για όσο διάστημα ο παρατηρητής αναμένει την πτήση της επιστροφής στην έδρα του.

6. Καθήκοντα του παρατηρητή:

Καθ’ όλη τη διάρκεια της παρουσίας του επί του σκάφους ο παρατηρητής:

α. λαμβάνει όλα τα απαραίτητα μέτρα ώστε να μην διακόψει ή εμποδίσει τις αλιευτικές δραστηριότητες·

β. σέβεται τα σκεύη και τον εξοπλισμό του σκάφους·

γ. σέβεται τον εμπιστευτικό χαρακτήρα όλων των εγγράφων που ανήκουν στο εν λόγω σκάφος.

Οι παρατηρητές κοινοποιούν τις παρατηρήσεις τους με ασύρματο, φαξ ή ηλεκτρονικό ταχυδρομείο τουλάχιστον μια φορά την εβδομάδα, όταν το σκάφος αλιεύει στα ύδατα της Μοζαμβίκης, συμπεριλαμβανομένου του όγκου των κύριων και παρεμπιπτόντων αλιευμάτων επί του σκάφους και τυχόν άλλων καθηκόντων, βάσει των απαιτήσεων των αρχών.

7. Έκθεση του παρατηρητή

Πριν την αναχώρησή του από το σκάφος ο παρατηρητής υποβάλλει έκθεση σχετικά με τις παρατηρήσεις του στον πλοίαρχο του σκάφους. Ο πλοίαρχος του σκάφους έχει το δικαίωμα να διατυπώσει σχόλια στην έκθεση του παρατηρητή. Η έκθεση υπογράφεται από τον παρατηρητή και από τον πλοίαρχο. Ο πλοίαρχος λαμβάνει αντίγραφο της έκθεσης του παρατηρητή.

Ο παρατηρητής υποβάλλει την έκθεσή του στην Μοζαμβίκη που διαβιβάζει, ακολούθως, αντίγραφό της στην ΕΕ εντός προθεσμίας 15 εργάσιμων ημερών μετά την αποβίβαση του παρατηρητή.

Προσαρτήματα στο παρόν Παράρτημα

1. Προσάρτημα 1 - Έντυπο αίτησης για την έκδοση άδειας αλιείας

2. Προσάρτημα 2 – Τεχνικά δελτία

3. Προσάρτημα 3 – Ημερολόγιο αλιείας

4. Προσάρτημα 4 – Έντυπο κοινοποίησης εισόδου/εξόδου

5. Προσάρτημα 5 – Μορφή του μηνύματος στίγματος ΣΠΣ

Προσάρτημα 1 - Έντυπο αίτησης για την έκδοση άδειας αλιείας

[pic]

[pic]

Προσάρτημα 2 – Τεχνικά δελτία

ΔΕΛΤΙΟ : ΘΥΝΝΑΛΙΕΥΤΙΚΑ ΓΡΙ – ΓΡΙ ΚΑΙ ΠΑΡΑΓΑΔΙΑΡΙΚΑ ΕΠΙΦΑΝΕΙΑΣ |

Ζώνη αλιείας: |

Πέραν των 12 ναυτικών μιλίων από τη γραμμή βάσης Γεωγραφικές συντεταγμένες: Βλ. πίνακα παρακάτω |

Επιτρεπόμενα εργαλεία: |

Γρίπος Παραγαδιάρικα επιφανείας |

Παρεμπίπτοντα αλιεύματα: |

Τήρηση των ψηφισμάτων της IOTC |

Επιτρεπόμενη χωρητικότητα/Τέλη: |

Αριθμός σκαφών στα οποία επιτρέπεται η αλιεία | Ωκεανοπόρα θυνναλιευτικά γρι-γρι : 43 παραγαδιάρικα επιφανείας: 32 |

Ετήσια προκαταβολή τελών: | 5.100 ευρώ ανά ωκεανοπόρο θυνναλιευτικό γρι-γρι, για 146 τόνους αλιευμάτων άκρως μεταναστευτικών και συναφών ειδών 4.100 ευρώ ανά παραγαδιάρικο επιφανείας > 250 GT, για 118 τόνους αλιευμάτων άκρως μεταναστευτικών και συναφών ειδών 2.500 ευρώ ανά παραγαδιάρικο επιφανείας > 250 GT, για 72 τόνους αλιευμάτων άκρως μεταναστευτικών και συναφών ειδών |

Επιπλέον τέλος: | 35 ευρώ ανά τόνο αλιευμάτων |

Ναυτικοί καταγωγής Μοζαμβίκης |

30 ευρώ ανά ναυτικό, ανά σκάφος, ανά ημέρα σε περίπτωση μη επιβίβασης. |

(6) Παρατηρητές (συμβολή στο πρόγραμμα παρακολούθησης της αλιείας) |

300 ευρώ ετησίως, ανά σκάφος |

Γεωγραφικές συντεταγμένες:

Έναρξη καταγραφής | SR | Υ | Δεδομένα σχετικά με το σύστημα – προσδιορίζει την έναρξη της καταγραφής |

Παραλήπτης | AD | Υ | Δεδομένα σχετικά με το μήνυμα – παραλήπτης. Τριψήφιος αλφαβητικός κωδικός ISO της χώρας |

Αποστολέας | FR | Υ | Δεδομένα σχετικά με το μήνυμα – αποστολέας. Τριψήφιος αλφαβητικός κωδικός ISO της χώρας |

Κράτος σημαίας | FS | Π | Δεδομένα σχετικά με το μήνυμα – κράτος σημαίας |

Τύπος μηνύματος | TM | Υ | Δεδομένα σχετικά με το μήνυμα - τύπος μηνύματος [ENT, POS, EXI] |

Διακριτικό κλήσεως ασυρμάτου | RC | Υ | Δεδομένα σχετικά με το σκάφος – διεθνές διακριτικό κλήσεως ασυρμάτου του σκάφους |

Εσωτερικός αριθμός αναφοράς του συμβαλλόμενου μέρους | IR | Π | Δεδομένα σχετικά με το σκάφος – ενιαίος αριθμός του συμβαλλόμενου μέρους (τριψήφιος κωδικός ISO του κράτους σημαίας ακολουθούμενος από έναν αριθμό) |

Εξωτερικός αριθμός νηολογίου | XR | Υ | Δεδομένα σχετικά με το σκάφος – αριθμός που εμφαίνεται στην πλευρά του σκάφους |

Γεωγραφικό πλάτος | LA | Υ | Δεδομένα σχετικά με το στίγμα του σκάφους – στίγμα σε μοίρες και πρώτα λεπτά N/S DDMM (WGS - 84) |

Γεωγραφικό μήκος | LO | Υ | Δεδομένα σχετικά με το στίγμα του σκάφους – στίγμα σε μοίρες και πρώτα λεπτά E/W DDDMM (WGS-84) |

Κατεύθυνση | CO | Υ | Πορεία του σκάφους σε κλίμακα 360° |

Ταχύτητα | SP | Υ | Ταχύτητα του σκάφους σε δεκάδες κόμβων |

Μήνας | DA | Υ | Δεδομένα σχετικά με το στίγμα του σκάφους – ημερομηνία καταγραφής του στίγματος UTC (ΕΕΕΕΜΜΗΗ) |

Ώρα | TI | Υ | Δεδομένα σχετικά με το στίγμα του σκάφους – ώρα καταγραφής του στίγματος UTC (ΩΩΛΛ) |

Τέλος καταγραφής | ER | Υ | Δεδομένα σχετικά με το σύστημα — προσδιορίζει το τέλος της καταχώρισης |

M = Υποχρεωτικό στοιχείο δεδομένωνO = προεραιτικό στοιχείο δεδομένων

Η δομή μιας διαβίβασης δεδομένων έχει ως εξής:

1. Οι χαρακτήρες συμφωνούν με τις προδιαγραφές ISO 8859.1

2. η διπλή πλάγια κάθετος (//) και ένας κωδικός SR σημειώνουν την έναρξη της διαβίβασης3. Κάθε στοιχείο δεδομένου ταυτοποιείται βάσει του κωδικού του και διαχωρίζεται από τα λοιπά στοιχεία δεδομένων με μια διπλή πλάγια κάθετο (//)4. Η μονή πλάγια κάθετος (/) χωρίζει τον κωδικό από τα δεδομένα.5. Ο κωδικός ER ακολουθούμενος από διπλή κάθετο («//») στο τέλος δηλώνει το τέλος του μηνύματος.6. Τα προαιρετικά δεδομένα στοιχείων πρέπει να τίθενται μεταξύ της έναρξης και του τέλους του μηνύματος.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

1.1. Ονομασία της πρότασης/πρωτοβουλίας

1.2. Σχετικός(-οί) τομέας (-είς) πολιτικής

1.3. Χαρακτήρας της πρότασης/πρωτοβουλίας

1.4. Στόχος(-οι)

1.5. Αιτιολόγηση της πρότασης/πρωτοβουλίας

1.6. Διάρκεια και δημοσιονομικός αντίκτυπος της δράσης

1.7. Προβλεπόμενος(-οι) τρόπος(-οι) διαχείρισης

2. MEΤΡΑ ΔΙΑΧΕΙΡΙΣΗΣ

2.1. Διατάξεις στον τομέα της παρακολούθησης και της υποβολής εκθέσεων

2.2. Σύστημα διαχείρισης και ελέγχου

2.3. Μέτρα για την πρόληψη περιπτώσεων απάτης και παρατυπίας

3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται

3.2. Εκτιμώμενος αντίκτυπος στις δαπάνες

3.2.1. Συνοπτική παρουσίαση του εκτιμώμενου αντικτύπου στις δαπάνες

3.2.2. Εκτιμώμενος αντίκτυπος στις επιχειρησιακές πιστώσεις

3.2.3. Εκτιμώμενος αντίκτυπος στις πιστώσεις διοικητικού χαρακτήρα

3.2.4. Συμβατότητα με το ισχύον πολυετές δημοσιονομικό πλαίσιο

3.2.5. Συνεισφορές τρίτων

3.3. Εκτιμώμενος δημοσιονομικός αντίκτυπος στα έσοδα

ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

Ονομασία της πρότασης/πρωτοβουλίας

Πρόταση απόφασης του Συμβουλίου για τη σύναψη πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης.

Σχετικός(οί) τομέας(είς) πολιτικής στη δομή ΔΒΔ/ΠΒΔ[8]

11. - Θαλάσσια Πολιτική και Αλιεία

11.03 - Διεθνής αλιεία και δίκαιο της θάλασσας

Χαρακτήρας της πρότασης/πρωτοβουλίας

( Η πρόταση/πρωτοβουλία αφορά νέα δράση

( Η πρόταση/πρωτοβουλία αφορά νέα δράση μετά από πιλοτικό έργο/ προπαρασκευαστική δράση[9]

Χ Η πρόταση/πρωτοβουλία αφορά την παράταση υφιστάµενης δράσης

( Η πρόταση/πρωτοβουλία αφορά δράση προσανατολισμένη προς νέα δράση

Στόχος

Ο(οι) πολυετής(είς) στρατηγικός(οί) στόχος(οι) της Επιτροπής που επιδιώκει η πρόταση/ πρωτοβουλία

Στο πλαίσιο της αποκλειστικής της αρμοδιότητας στις διαπραγματεύσεις όσον αφορά διμερείς αλιευτικές συμφωνίες, η Επιτροπή διαπραγματεύεται, συνάπτει και εφαρμόζει τις συμφωνίες αλιευτικής σύμπραξης (ΣΑΣ) εξασφαλίζοντας, ταυτόχρονα, τον πολιτικό διάλογο μεταξύ των εταίρων στον τομέα της αλιευτικής πολιτικής στις οικείες τρίτες χώρες.

Η διαπραγμάτευση και η σύναψη αλιευτικών συμφωνιών με τρίτες χώρες ανταποκρίνονται στον γενικό στόχο της διατήρησης και προστασίας των αλιευτικών δραστηριοτήτων του στόλου της Ευρωπαϊκής Ένωσης, συμπεριλαμβανομένου του στόλου υπερπόντιας αλιείας, και της ανάπτυξης σχέσεων σύμπραξης με σκοπό την ενίσχυση της αειφόρου εκμετάλλευσης των αλιευτικών πόρων εκτός των υδάτων της ΕΕ, λαμβανομένων παράλληλα υπόψη των περιβαλλοντικών, κοινωνικών και οικονομικών ζητημάτων.

Οι ΣΑΣ εξασφαλίζουν επίσης τη συνοχή των αρχών που διέπουν την Κοινή Αλιευτική Πολιτική και τις δεσμεύσεις που έχουν ληφθεί όσον αφορά άλλες ευρωπαϊκές πολιτικές (βιώσιμη εκμετάλλευση των πόρων των τρίτων χωρών, καταπολέμηση της παράνομης, λαθραίας και άναρχης αλιείας (ΠΛΑ), ενσωμάτωση των χωρών-εταίρων στην παγκόσμια οικονομία, καθώς και καλύτερη διαχείριση των αλιευμάτων σε πολιτικό και οικονομικό επίπεδο).

Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ

Ειδικός στόχος αριθ. 1[10]

Η συμβολή στην αειφόρο αλιεία εκτός των υδάτων της Ένωσης, η διατήρηση της ευρωπαϊκής παρουσίας σε αλιευτικές δραστηριότητες που διεξάγονται σε απομακρυσμένες περιοχές και η προστασία του ευρωπαϊκού αλιευτικού κλάδου και των συμφερόντων των καταναλωτών μέσω της διαπραγμάτευσης και της σύναψης συμφωνιών αλιευτικής σύμπραξης με παράκτια κράτη (τρίτες χώρες) οι οποίες συνάδουν με άλλες ευρωπαϊκές πολιτικές

Οικείες δραστηριότητες ΔΒΔ/ΠΒΔ

Θαλάσσια πολιτική και αλιεία, διεθνής αλιεία και δίκαιο της θάλασσας, διεθνείς συμφωνίες στον τομέα της αλιείας (γραμμή προϋπολογισμού 11.0301)

Αναμενόμενο(-α) αποτέλεσμα(-τα) και αντίκτυπος

Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους στοχοθετημένους(ες) δικαιούχους/ομάδες.

Η σύναψη του πρωτοκόλλου αλιείας ΕΕ/Μοζαμβίκης συμβάλλει στη διατήρηση, για την περίοδο 2012-2014, του υφιστάμενου επιπέδου αλιευτικών δυνατοτήτων για τα ενωσιακά σκάφη στα ύδατα της Μοζαμβίκης, ειδικότερα για τον θυνναλιευτικό στόλο. Το παρόν πρωτόκολλο συμβάλλει στη διατήρηση της συνέχισης των αλιευτικών ζωνών που καλύπτονται από συμφωνίες στην περιοχή της Δυτικής Αφρικής. Το πρωτόκολλο συμβάλλει επίσης στην καλύτερη διαχείριση και διατήρηση των αλιευτικών πόρων, μέσω της χρηματοοικονομικής στήριξης (τομεακή στήριξη) για την εφαρμογή ετήσιων και πολυετών προγραμμάτων τα οποία έχουν εγκριθεί σε εθνικό επίπεδο από την χώρα-εταίρο.

Δείκτες αποτελεσμάτων και αντικτύπου

Προσδιορίζονται οι δείκτες για την παρακολούθηση της υλοποίησης της πρότασης/πρωτοβουλίας.

Για να εξασφαλιστεί η παρακολούθηση της εφαρμογής της συμφωνίας, θα χρησιμοποιηθούν στο πλαίσιο της ΔΒΔ (διαχείριση βάσει δραστηριοτήτων) οι ακόλουθοι δείκτες:

- παρακολούθηση του ποσοστού χρησιμοποίησης των αλιευτικών δυνατοτήτων σε ετήσια βάση (% των αδειών αλιείας που χρησιμοποιούνται ετησίως σε σχέση με τη διαθεσιμότητα που προσφέρει το πρωτόκολλο)·

- συλλογή και ανάλυση των δεδομένων για τα αλιεύματα και για την εμπορική αξία της συμφωνίας. Συγκεντρωτικά, με άλλες συμφωνίες αλιευτικής σύμπραξης οι οποίες έχουν συναφθεί μεταξύ της ΕΕ και τρίτων χωρών μπορούν να χρησιμοποιηθούν οι ακόλουθοι δείκτες στο πλαίσιο μιας ετήσιας ανάλυσης:

- συμβολή στην απασχόληση και στην προστιθέμενη αξία στην ΕΕ·

- συμβολή στη σταθεροποίηση της αγοράς της ΕΕ·

Επιπλέον, προτείνεται και η χρησιμοποίηση του παρακάτω δείκτη παρακολούθησης:

- αριθμός τεχνικών συνεδριάσεων και συνεδριάσεων της μεικτής επιτροπής.

Αιτιολόγηση της πρότασης/πρωτοβουλίας

Βραχυπρόθεσμη ή μακροπρόθεσμη κάλυψη αναγκών

Το νέο πρωτόκολλο καλύπτει την περίοδο από 1ης Ιανουαρίου 2012 έως 31 Δεκεμβρίου 2014. Θα επιτρέψει την πλαισίωση της αλιευτικής δραστηριότητας του στόλου της ΕΕ και συγκεκριμένα θα επιτρέψει στους εφοπλιστές να συνεχίσουν να αποκτούν άδειες αλιείας στις αλιευτικές ζώνες της Μοζμβίκης.

Εξάλλου, ένας από τους στόχους του νέου πρωτοκόλλου είναι η ενίσχυση της συνεργασίας μεταξύ ΕΕ και Μοζαμβίκης ενόψει της προώθησης της ανάπτυξης αειφόρου αλιευτικής πολιτικής και της ορθολογικής εκμετάλλευσης των αλιευτικών πόρων στη ζώνη αλιείας της Μοζαμβίκης.

Το ποσό που χορηγήθηκε για τον σκοπό αυτό στο πλαίσιο του προηγούμενου πρωτοκόλλου απορροφήθηκε πλήρως, αποδείχθηκε μάλιστα χαμηλό σε σχέση με τις ανάγκες στον εν λόγω τομέα, ιδίως σε ό,τι αφορά την επιτήρηση και τον έλεγχο των αλιευτικών δραστηριοτήτων στη ΑΟΖ της Μοζαμβίκης. Το ποσό το οποίο χορηγείται βάσει του νέου πρωτοκόλλου για την ενίσχυση του αλιευτικού τομέα είναι πιο υψηλό και ήτοι ανέρχεται σε 460.000 ευρώ.

Τα κύρια στοιχεία του νέου πρωτοκόλλου είναι τα εξής:

- Αλιευτικές δυνατότητες : με βάση ετήσια ποσότητα αναφοράς 8.000 τόνους, θα επιτραπεί η αλιεία σε 43 θυνναλιευτικά γρι-γρι και σε 32 παραγαδιάρικα επιφανείας. Η κατανομή αυτών των αλιευτικών δυνατοτήτων μεταξύ των ενδιαφερόμενων κρατών μελών αποτελεί αντικείμενο ειδικής πρότασης κανονισμού του Συμβουλίου.

- Ετήσια χρηματική αντιπαροχή : 980 000 ευρώ

Προκαταβολές και τέλη που καταβάλλουν οι εφοπλιστές[11]: 35 ευρώ ανά τόνο αλιευμάτων τόνου στη ζώνη αλιείας της Μοζαμβίκης για τα γρι γρι και τα παραγαδιάρικα επιφανείας. Οι ετήσιες προκαταβολές ορίζονται σε 5.100 ευρώ ανά θυνναλιευτικό γρι-γρι, σε 4.100 ευρώ ανά παραγαδιάρικο χωρητικότητας άνω των 250 GT και 2.500 ευρώ ανά παραγαδιάρικο χωρητικότητας έως 250 GT.

Προστιθέμενη αξία της παρέμβασης της ΕΕ

Όσον αφορά το εν λόγω νέο πρωτόκολλο, η μη παρέμβαση της ΕΕ θα είχε ως αποτέλεσμα τη σύναψη ιδιωτικών συμφωνιών, με τις οποίες δεν θα ήταν δυνατό να διασφαλισθεί η αειφορία της αλιείας. Η Ευρωπαϊκή Ένωση ελπίζει επίσης ότι με το παρόν πρωτόκολλο η Μοζαμβίκη θα συνεχίσει να συνεργάζεται αποτελεσματικά με την ΕΕ στο πλαίσιο των περιφερειακών οργανώσεων, όπως η Επιτροπή Τόνου Ινδικού Ωκεανού (IOTC) και η Επιτροπή Ινδικού Ωκεανού (IOC). Τα κονδύλια του πρωτοκόλλου θα επιτρέψουν επίσης στη Μοζαμβίκη να συνεχίσει την προσπάθεια στρατηγικού σχεδιασμού για την εφαρμογή των πολιτικών του στον τομέα της αλιείας καθώς και για την ενίσχυση των ικανοτήτων του όσον αφορά την καταπολέμηση της ΠΛΑ αλιείας, ειδικότερα μέσω της βελτίωσης των υποδομών παρακολούθησης και ελέγχου των αλιευτικών δραστηριοτήτων που ασκούνται στην αλιευτική της ζώνη.

Επιπλέον, με την αλιευτική συμφωνία δημιουργούνται θέσεις εργασίας για ναυτικούς οι οποίοι προέρχονται από την ΕΕ καθώς και από τη Μοζαμβίκη. Εξάλλου, η αλιευτική συμφωνία έχει ως αποτέλεσμα την ανάπτυξη οικονομικών δραστηριοτήτων στους λιμένες της Μοζαμβίκης που χρησιμοποιούνται από τους εφοπλιστές της ΕΕ για τις επιθεωρήσεις πριν από την αλιεία, σύμφωνα με τη νομοθεσία της Μοζαμβίκης, και για την πραγματοποίηση επιδιορθώσεων στα σκάφη τους.

Κυριότερα διδάγματα που αποκομίστηκαν από ανάλογες εμπειρίες του παρελθόντος

Το Ιούνιο του 2011 πραγματοποιήθηκε και ολοκληρώθηκε εμπεριστατωμένη αξιολόγηση του πρωτοκόλλου 2006-2011 με τη βοήθεια κοινοπραξίας ανεξάρτητων συμβούλων, ώστε να καταστεί δυνατή η ενδεχόμενη έναρξη διαπραγματεύσεων για τη σύναψη νέου πρωτοκόλλου.

Όσον αφορά τα συμφέροντα της EΕ, η εκ των προτέρων αξιολόγηση εντόπισε τα εξής σημεία:

- Ανταποκρινόμενη στις ανάγκες των ευρωπαϊκών στόλων, η αλιευτική συμφωνία με τη Μοζαμβίκη μπορεί να συμβάλει στη στήριξη της βιωσιμότητας του κλάδου αλιείας τόνου της ΕΕ στον Ινδικό Ωκεανό.

- Το πρωτόκολλο συμφωνίας εκτιμάται ότι μπορεί να συμβάλει στη βιωσιμότητα των ευρωπαϊκών κλάδων, προσφέροντας στα σκάφη και στους εξαρτώμενους κλάδους της Ευρωπαϊκής Ένωσης σταθερό νομικό περιβάλλον και μεσοπρόθεσμο ορίζοντα.

Όσον αφορά τα συμφέροντα της Μοζαμβίκης από το πρωτόκολλο, τα κύρια συμπεράσματα της αξιολόγησης ήταν τα εξής:

- Η αλιευτική συμφωνία μπορεί να συμβάλει στην ενίσχυση των θεσμικών ικανοτήτων του τομέα της αλιείας, βελτιώνοντας την έρευνα και τις δραστηριότητες παρακολούθησης, ελέγχου και επιτήρησης καθώς και την κατάρτιση και τη βιωσιμότητα του τομέα της αλιείας μικρής κλίμακας.

- Η αλιευτική συμφωνία θα έχει επίσης επίπτωση στη δημοσιονομική και πολιτική σταθερότητα της χώρας.

Εκτός από την άμεση εμπορική αξία των αλιευμάτων για τα ενδιαφερόμενα σκάφη, από τη συμφωνία προκύπτουν τα εξής προφανή οφέλη:

- εγγυημένη απασχόληση επί των αλιευτικών σκαφών,

- πολλαπλασιαστικό αποτέλεσμα για την απασχόληση στους λιμένες, στα ναυπηγεία, στις επιχειρήσεις παροχής υπηρεσιών κλπ.,

- δημιουργία αυτών των δυνατοτήτων απασχόλησης σε περιφέρειες όπου δεν υπάρχει καμία άλλη δυνατότητα,

- συμβολή στον εφοδιασμό της ΕΕ με αλιεύματα.

Συνέπεια και ενδεχόμενη συνέργεια με άλλα συναφή χρηματοδοτικά μέσα

Τα κονδύλια που καταβάλλονται δυνάμει των συμφωνιών αλιευτικής σύμπραξης συνιστούν ανταλλάξιμα έσοδα στους προϋπολογισμούς των τρίτων κρατών-εταίρων. Ωστόσο, προϋπόθεση για τη σύναψη και την παρακολούθηση των ΣΑΣ είναι, ένα μέρος αυτών των κονδυλίων να προορίζεται για την εφαρμογή δράσεων στο πλαίσιο της τομεακής πολιτικής της χώρας. Οι εν λόγω οικονομικοί πόροι είναι συμβατοί με άλλους πόρους χρηματοδότησης από άλλους διεθνείς χορηγούς, περιλαμβανομένων των ταμείων ΕΤΑ.

Διάρκεια και δημοσιονομικός αντίκτυπος της δράσης

X Πρόταση/πρωτοβουλία περιορισμένης διάρκειας

X Πρόταση/πρωτοβουλία τριετούς ισχύος από την 1η Ιανουαρίου 2012, ημερομηνία από την οποία το πρωτόκολλο εφαρμόζεται προσωρινά σύμφωνα με την απόφαση του Συμβουλίου σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου που καθορίζει τις αλιευτικές δυνατότητες και τη χρηματική αντιπαροχή που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Μοζαμβίκης.

X Δημοσιονομική επίπτωση από το 2012 έως το 2014

( Πρόταση/πρωτοβουλία απεριόριστης διάρκειας

- Περίοδος σταδιακής εφαρμογής από το [ΕΕΕΕ] μέχρι το [ΕΕΕΕ],

- και στη συνέχεια λειτουργία με κανονικό ρυθμό.

Προβλεπόμενος(οι) τρόπος(οι) διαχείρισης[12]

Χ Κεντρική άμεση διαχείριση από την Επιτροπή

( Κεντρική έμμεση διαχείριση με ανάθεση εκτελεστικών καθηκόντων σε:

- ( εκτελεστικούς οργανισμούς

- ( οργανισμούς που δημιουργούνται από τις Κοινότητες[13]

- ( εθνικούς δημόσιους οργανισμούς/οργανισμούς με αποστολή δημόσιας υπηρεσίας

- ( πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού

( Επιμερισμένη διαχείριση με τα κράτη μέλη

( Αποκεντρωμένη διαχείριση με τρίτες χώρες

( Από κοινού διαχείριση με διεθνείς οργανισμούς (να προσδιοριστεί)

Εάν αναφέρονται περισσότερες από μία μέθοδοι διαχείρισης, να παρασχεθούν λεπτομερή στοιχεία στην ενότητα «Παρατηρήσεις».

Σχόλια

[…]

MEΤΡΑ ΔΙΑΧΕΙΡΙΣΗΣ

Διατάξεις στον τομέα της παρακολούθησης και της υποβολής εκθέσεων

Να προσδιοριστούν η συχνότητα και οι όροι.

Η Επιτροπή (η ΓΔ MARE, σε συνεργασία με τον ακόλουθό της σε θέματα αλιείας με έδρα τον Μαυρίκιο και την Αντιπροσωπεία της Ευρωπαϊκής Ένωσης στη Μοζαμβίκη) θα παρακολουθεί τακτικά την εφαρμογή του παρόντος πρωτοκόλλου, ιδίως όσον αφορά την αξιοποίηση των αλιευτικών δυνατοτήτων από τους επιχειρηματίες και τα στοιχεία αλιευμάτων.

Επιπλέον, στη συμφωνία αλιευτικής σύμπραξης προβλέπεται μια, τουλάχιστον, ετήσια συνεδρίαση της μεικτής επιτροπής, κατά τη διάρκεια της οποίας η Επιτροπή και τα ενδιαφερόμενα κράτη μέλη θα συναντούν εκπροσώπους της τρίτης χώρας με αντικείμενο την εξέταση της εφαρμογής της συμφωνίας και του πρωτοκόλλου της..

Όσον αφορά την χορήγηση της τομεακής ενίσχυσης, το πρωτόκολλο προβλέπει ότι τα δύο μέρη πραγματοποιούν κάθε χρόνο αξιολόγηση των αποτελεσμάτων υλοποίησης του πολυετούς τομεακού προγράμματος. Το πρωτόκολλο προβλέπει τη δυνατότητα προσαρμογής της χρηματικής αντιπαροχής που αφορά την τομεακή ενίσχυση σε περίπτωση που από την εν λόγω αξιολόγηση προκύψει ότι η υλοποίηση των χρηματοδοτούμενων στόχων δεν είναι ικανοποιητική.

Σύστημα διαχείρισης και ελέγχου

Κίνδυνος(-οι) που έχει(-ουν) επισημανθεί

Η υπογραφή αλιευτικού πρωτοκόλλου συνοδεύεται από ορισμένους κινδύνους, όπως για παράδειγμα: τα ποσά που προορίζονται για τη χρηματοδότηση της πολιτικής στον τομέα της αλιείας να μην διατεθούν σύμφωνα με τις προβλέψεις (κακός προγραμματισμός).

Προβλεπόμενη(-ες) μέθοδος(-οι) ελέγχου

Για να αποφευχθούν οι κίνδυνοι που αναφέρθηκαν στο προηγούμενο σημείο, έχει προβλεφθεί συνεχής διάλογος σχετικά με τον προγραμματισμό και την υλοποίηση της τομεακής πολιτικής. Η από κοινού ανάλυση των αποτελεσμάτων που αναφέρεται στην παράγραφο 2.1 αποτελεί επίσης μέρος αυτών των μέσων ελέγχου.

Επιπλέον, το πρωτόκολλο προβλέπει ειδικές ρήτρες για την αναστολή του, υπό ορισμένες προϋποθέσεις και υπό δεδομένες συνθήκες.

Μέτρα για την πρόληψη περιπτώσεων απάτης και παρατυπίας

Να προσδιοριστούν υπάρχοντα ή προβλεπόμενα μέτρα πρόληψης και προστασίας.

Η χρήση της χρηματικής συνεισφοράς που καταβάλλει η ΕΕ στο πλαίσιο της συμφωνίας ανήκει στην αποκλειστική αρμοδιότητα της ενδιαφερόμενης κυρίαρχης τρίτης χώρας. Η Επιτροπή ωστόσο αναλαμβάνει την υποχρέωση να προσπαθήσει να καθιερώσει μόνιμο πολιτικό διάλογο και διαβούλευση, ώστε να καταστεί δυνατή η βελτίωση της διαχείρισης της συμφωνίας και να ενισχυθεί η συμβολή της ΕΕ στην αειφόρο διαχείριση των πόρων. Σε όλες τις περιπτώσεις κάθε πληρωμή που πραγματοποιεί η Επιτροπή στο πλαίσιο αλιευτικής συμφωνίας υπόκειται στους συνήθεις δημοσιονομικούς και χρηματοοικονομικούς κανόνες και διαδικασίες της Επιτροπής. Αυτό επιτρέπει ιδίως την πλήρη ταυτοποίηση των τραπεζικών λογαριασμών των τρίτων χωρών στους οποίους κατατίθενται τα ποσά της χρηματικής αντιπαροχής. Στη συγκεκριμένη περίπτωση του εν θέματι πρωτοκόλλου και συγκεκριμένα στο άρθρο 2 ορίζεται ότι το σύνολο της χρηματικής αντιπαροχής καταβάλλεται σε λογαριασμό του Δημόσιου Ταμείου, σε τράπεζα που υποδεικνύεται από τις αρμόδιες αρχές της Μοζαμβίκης.

ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται

- Υφιστάμενες γραμμές δαπανών του προϋπολογισμού

Κατά σειρά τομέων του πολυετούς δημοσιονομικού πλαισίου και γραµµών του προϋπολογισμού.

Τομέας του πολυετούς δημοσιονομικού πλαισίου | Γραμμή προϋπολογισμού | Είδος δαπάνης | Συνεισφορά |

Αριθμός [Περιγραφή…...…] | ΔΠ/ΜΔΠ[14] | χωρών της ΕΖΕΣ[15] | υποψηφίων για ένταξη χωρών[16] | τρίτων χωρών | κατά την έννοια του άρθρου 18 παράγραφος 1 στοιχείο αα του δημοσιονομικού κανονισμού |

2 | 11.0301 Διεθνείς συμφωνίες στον τομέα της αλιείας 11.010404 Διεθνείς συμφωνίες για θέματα αλιείας, - διοικητικές δαπάνες | ΔΠ ΜΔΠ | ΟΧΙ | ΟΧΙ | ΟΧΙ | ΟΧΙ |

- Νέες γραμμές του προϋπολογισμού, των οποίων έχει ζητηθεί η δημιουργία

(άνευ αντικειμένου)

Κατά σειρά τομέων του πολυετούς δημοσιονομικού πλαισίου και γραµµών του προϋπολογισμού.

Τομέας του πολυετούς δημοσιονομικού πλαισίου | Γραμμή προϋπολογισμού | Είδος δαπάνης | Συνεισφορά |

Αριθμός [Περιγραφή…...…] | ΔΠ/ΜΔΠ | χωρών της ΕΖΕΣ | υποψήφιων χωρών | τρίτων χωρών | κατά την έννοια του άρθρου 18 παράγραφος 1 στοιχείο αα του δημοσιονομικού κανονισμού |

[…] | [XX.YY.YY.YY] […] | […] | ΝΑΙ/ΟΧΙ | ΝΑΙ/ΟΧΙ | ΝΑΙ/ΟΧΙ | ΝΑΙ/ΟΧΙ |

Εκτιμώμενος αντίκτυπος στις δαπάνες

Συνοπτική παρουσίαση του εκτιμώμενου αντικτύπου στις δαπάνες

εκατ. ευρώ ( 4 δεκαδικά ψηφία)

Τομέας του πολυετούς δημοσιονομικού πλαισίου | 2 | Διατήρηση και διαχείριση φυσικών πόρων |

σε εκατ. ευρώ (με 3 δεκαδικά ψηφία)

- XX είναι ο τομέας πολιτικής ή ο σχετικός τίτλος του προϋπολογισμού.

Οι ανάγκες σε ανθρώπινους πόρους θα καλυφθούν από προσωπικό της ΓΔ που απασχολείται ήδη στη διαχείριση της δράσης ή/και που έχει μετακινηθεί στο πλαίσιο της ίδιας ΓΔ και θα συμπληρωθούν, ενδεχομένως, με όλα τα συμπληρωματικά κονδύλια που μπορεί να διατεθούν στην αρμόδια για τη διαχείριση της δράσης ΓΔ, στο πλαίσιο της ετήσιας διαδικασίας κατανομής των πιστώσεων με βάση τους δημοσιονομικούς περιορισμούς.

Εκτίμηση όσον αφορά τους ανθρώπινους πόρους:

Μόνιμοι και έκτακτοι υπάλληλοι | 1 αρμόδιος υπάλληλος της ΓΔ ΑΛΙΕΙΑΣ + Προϊστάμενος/Αναπληρωτής Προϊστάμενος Διοικητικής Μονάδας + γραμματέας: που εκτιμάται γενικώς ως 0,4 άτομα/ετησίως Υπολογισμός του κόστους: 0,4 άτομα/ετησίως x 127.000 ευρώ/ετησίως = 50.800 ευρώ => 0.051 εκατ. ευρώ |

Εξωτερικό προσωπικό | 1 υπάλληλος LA σε αντιπροσωπεία (Μοζαμβίκη) υπεύθυνος για την παρακολούθηση των αδειών αλιείας που διαβιβάζονται προς/εκδίδονται από τις αρχές της Μοζαμβίκης που εκτιμάται γενικώς ως 0,2 άτομα/ετησίως Υπολογισμός του κόστους: 0,2 άτομα/ετησίως x 64.000 ευρώ/ετησίως = 12.800 ευρώ => 0.013 εκατ. ευρώ |

Προσωπικό εκτός του τομέα 5 | 1 υπάλληλος CA αρμόδιος σε θέματα αλιείας στην αντιπροσωπεία του Μαυρίκιου υπεύθυνος για την παρακολούθηση της χρησιμοποίησης της τομεακής ενίσχυσης που εκτιμώνται γενικώς ως 0,25 άτομα/ετησίως Υπολογισμός του κόστους: 0,25 άτομα/ετησίως x 64.000 ευρώ/ετησίως = 16.000 ευρώ => 0.016 εκατ. ευρώ |

Υπολογισμός του συνόλου των ανθρώπινων πόρων ετησίως: ευρώ + 12.800 ευρώ + 16.000 ευρώ = 79.600 ευρώ => 0,0796 εκατ. ευρώ

Περιγραφή των προς εκτέλεση καθηκόντων :

- Παροχή βοήθειας στον διαπραγματευτή κατά την προπαρασκευή και διεξαγωγή των διαπραγματεύσεων για τις αλιευτικές συμφωνίες:

- συμμετοχή στις διαπραγματεύσεις με τρίτες χώρες για τη σύναψη αλιευτικών συμφωνιών,

- σύνταξη σχεδίων έκθεσης αξιολόγησης και σημειωμάτων στρατηγικής διαπραγματεύσεων για τον αρμόδιο Επίτροπο,

- παρουσίαση και υπεράσπιση των θέσεων της Επιτροπής στην ομάδα εργασίας «Εξωτερικά θέματα αλιείας» του Συμβουλίου,

- συμμετοχή στην επίτευξη συμβιβασμών με τα κράτη μέλη και ενσωμάτωσή τους στο τελικό κείμενο των συμφωνιών.

- Έλεγχος της εφαρμογής των συμφωνιών:

- παρακολούθηση σε καθημερινή βάση των αλιευτικών συμφωνιών,

- προετοιμασία και έλεγχος των αναλήψεων υποχρεώσεων και των πληρωμών της χρηματικής αποζημίωσης και των ενδεχόμενων πρόσθετων ειδικών συνεισφορών·

- τακτική υποβολή εκθέσεων για την εφαρμογή των συμφωνιών,

- αξιολόγηση των συμφωνιών: επιστημονικές και τεχνικές πλευρές,

- σύνταξη του σχεδίου πρότασης κανονισμού και απόφασης του Συμβουλίου και κατάρτιση του κειμένου των συμφωνιών,

- κίνηση και παρακολούθηση των διαδικασιών έγκρισης.

- Τεχνική βοήθεια :

- προετοιμασία της θέσης της Επιτροπής ενόψει των συνεδριάσεων των μεικτών επιτροπών.

- Διοργανικές σχέσεις:

- εκπροσώπηση της Επιτροπής ενώπιον του Συμβουλίου, του Ευρωπαϊκού Κοινοβουλίου και των κρατών μελών στο πλαίσιο της διαπραγματευτικής διαδικασίας,

- σύνταξη απαντήσεων σε γραπτές και προφορικές κοινοβουλευτικές ερωτήσεις του Ευρωπαϊκού Κοινοβουλίου.

- Διυπηρεσιακός συντονισμός και διαβούλευση:

- άσκηση καθηκόντων συνδέσμου με άλλες Γενικές Διευθύνσεις σε θέματα που αφορούν τις διαπραγματεύσεις και την παρακολούθηση των συμφωνιών,

- οργάνωση και απάντηση σε διυπηρεσιακές διαβουλεύσεις.

- Αξιολόγηση:

- συμμετοχή στην ενημέρωση της αξιολόγησης επιπτώσεων,

- ανάλυση των επιτευχθέντων στόχων και των δεικτών αξιολόγησης.

Συμβατότητα με το ισχύον πολυετές δημοσιονομικό πλαίσιο

- x Η πρόταση είναι συμβατή με τον ισχύον πολυετές δημοσιονομικό πλαίσιο.

- ( Η πρόταση απαιτεί αναπρογραμματισμό του σχετικού τομέα του πολυετούς δημοσιονομικού πλαισίου.

Να εξηγηθεί ο απαιτούμενος επαναπρογραμματισμός με τον προσδιορισμό των σχετικών γραμμών του προϋπολογισμού και των αντίστοιχων ποσών.

[…]

- ( Η πρόταση/πρωτοβουλία απαιτεί τη χρησιμοποίηση του μέσου ευελιξίας ή την αναθεώρηση του πολυετούς δημοσιονομικού πλαισίου[32].

Να εξηγηθεί η ανάγκη με τον προσδιορισμό των σχετικών τομέων και γραμμών του προϋπολογισμού, καθώς και των αντίστοιχων ποσών.

[…]

Συνεισφορές τρίτων

- Χ Η πρόταση/πρωτοβουλία δεν προβλέπει συγχρηµατοδότηση από τρίτα µέρη

- Η πρόταση/πρωτοβουλία προβλέπει τη χρηματοδότηση που εκτιμάται παρακάτω:

Πιστώσεις σε εκατ. ευρώ (3 δεκαδικά ψηφία)

Έτος N | Έτος N+1 | Έτος N+2 | Έτος N+3 | να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6) | Σύνολο |

Έτος N | Έτος N+1 | Έτος N+2 | Έτος N+3 | …να εγγραφούν όσα έτη απαιτούνται, ώστε να αντικατοπτρίζεται η διάρκεια των επιπτώσεων (βλ. σημείο 1.6) |

Άρθρο …. | | | | | | | | | |Για τα διάφορα έσοδα «για ειδικό προορισμό», να προσδιοριστεί(-ούν) η(οι) γραμμή(-ές) δαπανών του προϋπολογισμού που έχει(-ουν) επηρεαστεί.

[…]

Να προσδιοριστεί η μέθοδος υπολογισμού του αντικτύπου στα έσοδα.

[…]

[1] Απόφαση του Συμβουλίου αριθ. xxx/2011 της xx xxx 2011 – Σχετ. SEC(2010) n° 1593 τελικό

[2] ΕΕ C , , σ. .

[3] ΕΕ C…

[4] ΕΕ L 331 της 17.12.2007, σ.1.

[5] ΕΕ C … της …, σ. ….

[6] Το κείμενο του πρωτοκόλλου δημοσιεύθηκε στην ΕΕ …** μαζί με την απόφαση για την υπογραφή του.

** ΕΕ: Να αναγραφεί η αναφορά στην ΕΕ για το έγγραφο st …../10.

[7] Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.

[8] ΔΒΔ: Διαχείριση Βάσει Δραστηριοτήτων – ΠΒΔ: Προϋπολογισμός Βάσει Δραστηριοτήτων.

[9] Όπως αναφέρεται στο άρθρο 49 παράγραφος 6 στοιχείο α) ή β) του δημοσιονομικού κανονισμού.

[10] προς υπόμνηση : Στις «δηλώσεις δραστηριότητας» οι οποίες έχουν καθοριστεί όσον αφορά τον προϋπολογισμό για το 2011 πρόκειται για τον ειδικό στόχο αριθ. 2· πρβλ. αναφ. http://www.cc.cec/budg/bud/proc/adopt/_doc/_pdf/2011/mare.pdf

[11] Οι προκαταβολές και τα τέλη που καταβάλλουν οι εφοπλιστές δεν έχουν επίπτωση στον κοινοτικό προϋπολογισμό.

[12] Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb: http://www.cc.cec/budg/man/budgmanag/budgmanag_en.html

[13] Όπως προβλέπεται στο άρθρο 185 του δημοσιονομικού κανονισμού.

[14] ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις

[15] ΕΖΕΣ: Ευρωπαϊκή Ζώνη Ελεύθερων Συναλλαγών.

[16] Υποψήφιες χώρες και, ενδεχομένως, δυνάμει υποψήφιες χώρες των Δυτικών Βαλκανίων.

[17] Το έτος N είναι το έτος έναρξης εφαρμογής της πρότασης/πρωτοβουλίας.

[18] Τεχνική ή/και διοικητική βοήθεια και δαπάνες για τη στήριξη της εφαρμογής προγραμμάτων ή/και δράσεων της ΕΕ (πρώην γραμμές «ΒΑ»), έμμεση έρευνα, άμεση έρευνα

[19] Η χρηματική αντιπαροχή περιλαμβάνει: α) 520.000 ευρώ ετησίως, που αντιστοιχούν σε ετήσιο βάρος αναφοράς ύψους 8.000 τόνων και β) 460.000 ευρώ ετησίως, που αντιστοιχούν στην ενίσχυση της ανάπτυξης της τομεακής πολιτικής αλιείας της Δημοκρατίας της Μοζαμβίκης. Σε περίπτωση που η ποσότητα των ετήσιων αλιευμάτων υπερβεί τους 8.000 τόνους, το ύψος της ετήσιας χρηματικής αντιπαροχής θα αυξάνεται κατά 65 ευρώ για κάθε επιπλέον τόνο που αλιεύεται. Ωστόσο, το συνολικό ετήσιο ποσό που θα καταβάλλεται από την ΕΕ δεν δύναται να υπερβαίνει τα 1.040.000 ετησίως (πρβλ. το άρθρο 2 παράγραφος 4 του πρωτοκόλλου).

[20] Οι διοικητικές δαπάνες αφορούν τρία δημοσιονομικά έτη, δεδομένου ότι το πρωτόκολλο καλύπτει την περίοδο από τον Ιανουάριο του 2012 μέχρι τον Δεκέμβριο του 2014.

[21] Υπολογισμός του κόστους όσον αφορά επί τόπου αποστολές παρακολούθησης.

[22] Το έτος N είναι το έτος έναρξης εφαρμογής της πρότασης/πρωτοβουλίας.

[23] Οι υλοποιήσεις αφορούν τα προϊόντα και τις υπηρεσίες που θα παρασχεθούν (παράδειγμα: αριθμός ανταλλαγών σπουδαστών που χρηματοδοτήθηκαν, αριθμός χλμ οδών που κατασκευάστηκαν κ.λπ).

[24] Όπως περιγράφεται στο Τμήμα 1.4.2. «Ειδικός(οι) στόχος (οι)…».

[25] Το έτος N είναι το έτος έναρξης εφαρμογής της πρότασης/πρωτοβουλίας.

[26] Υπολογισμός του κόστους όσον αφορά επί τόπου αποστολές παρακολούθησης από το προσωπικό που εργάζεται στις κεντρικές υπηρεσίες.

[27] Τεχνική ή/και διοικητική βοήθεια και δαπάνες για τη στήριξη της εφαρμογής προγραμμάτων ή/και δράσεων της ΕΕ (πρώην γραμμές «ΒΑ»), έμμεση έρευνα, άμεση έρευνα

[28] Υπολογισμός του κόστους όσον αφορά επί τόπου αποστολές παρακολούθησης από το προσωπικό που εργάζεται στην αντιπροσωπεία. Το ποσό για το 2014 περιλαμβάνει πρόβλεψη για εκ των υστέρων αξιολόγηση του πρωτοκόλλου.

[29] ΣΥ = Συμβασιούχος υπάλληλος· ΠΥ= Προσωρινός υπάλληλος· ΝΕΑ= Νέος εμπειρογνώμονας σε Αντιπροσωπεία· ΤΥ = Τοπικός υπάλληλος, ΑΕΕ= Αποσπασμένος εθνικός εμπειρογνώμονας.

[30] Επιμέρους ανώτατο όριο εξωτερικού προσωπικού βάσει επιχειρησιακών πιστώσεων (πρώην γραμμές «BA»)

[31] Κυρίως για τα διαρθρωτικά ταμεία, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ).

[32] Βλέπε σημεία 19 και 24 της διοργανικής συμφωνίας.

[33] Όσον αφορά τους παραδοσιακούς ιδίους πόρους (δασμούς, εισφορές ζάχαρης) τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25% για έξοδα είσπραξης.